SANDE  DODEVSKI
V e l i k i  M a g  J o g e                                               

(Novela o beračima gljiva)
... Nastavak  sretnih dana samo što nije bio uslijedio. Bio je kraj septembra ili možda već i početak oktobra, i još uvijek je trajao serijal rata, kada me je jednog dana Veliki Mag Joge pozvao u gljivarenje, da bi provjerio do koje sam mjere usavršio  znanje o gljivama ...

Krenuvši sa nulte nadmorske visine  i penjući se uz kamenjar na periferiji grada na morskoj obali,  išao je ispred mene i sve vrijeme mu se u šaci nalazila neka mala silociba, koju  prethodno bješe pokupio sa neke konjske ili magareće balege...

Noseći je pažljivo  na dlanu ruke, svakog trenutka je zagledavao, dok je u jednom momentu nije  naprasno pojeo, zadihano mi pričajući o nekakvom iznenadnom nestanku  barkase u Zalivu – barkase,  koja je prethodno kompletna bila podignuta u vazduhu iznad vode , i zakovitlana, a onda je  netragom potonula na njegove oči!?

-Iza toga joj se samo prelomio jarbol i dio nadgradja oko komandnog mosta, a onda je sve to grunulo u more! – rekao mi je.


-I sve si to ti vidio?...

-Pa, da! Gledao sam je eno baš odande, sa onog ćuvika!


Nakon toga sam mu  pokazao  gusto ispisani list iz sveske u linijama (one od prvog do četvrtog razreda osnovne) – pokazao mu na tekst iz tog lista  u kome se na polupismen  i nevješt način reprodukovala borbena upotreba streljačkog odjeljenja u napadu...

-To je vjerovatno ispisivao neko od rezervista – pojasnih mu mogući izvor i autora, ali – suprotno  mom očekivanju – taj ga papir uopšte nije zainteresovao. I dalje je pričao o nestanku broda i o skoro istovremenom padu bespilotne letilice, koju su, navodno, oborili naši artiljerci ... Letilica je pripadala NATO-paktu, a brod-barkasa je bila naša.


-To mu dodje kao neka osveta, šta li? – upitao sam ga. – Nešto slično kao ono:  »milo za drago« ili kao »oko za oko , a zub za zub?...«

On me, medjutim , nije ni saslušao do kraja, već  je opčinjen slikom potonuća broda pokušao da dočara sve pojedinosti. Otrčao je čak i do  ćuvika saplićući se usput o nekakvo granje i udarajući u  nevidljivi dio  panja od presječene vrijesine koji  je provirivao iz sasušene trave, a kada je stigao do  kamenjara, ispružio je obije ruke u pravcu Zaliva:


-Eto, kažem ti, sve sam to baš odavde gledao..!

Bio sam zabezeknut. I, prvo što mi je u tom trenutku palo na pamet, bila je pomisao da on nije pri sebi. »Ne! – ubjedjivao sam sebe. On nije čitav!«


A bio je fin i dobar momak, i ja ga se – najblaže rečeno – uplaših!!! Samo sam pomislio: »O, Bože, pa zarem ja zaista posjedujem bilo koju od osobina da bih ličio na ludjaka, pa makar to bilo i samo u primislima?« ...


Zaustavio sam se  u razmišljanju, umirio se i pokušao da se skoncentrišem. Za tako nešto mi nije bilo potrebno neko naročito dugo vrijeme. Znao sam šta je šta, ali sam što prije želio  da se uvjerim u svoju postojanost . Pomislio sam kako bih  radije pristao na sve drugo  prije nego što bih poželio da drugujem  sa otkačenošću, ali od te moje misli nije bilo nikakve koristi!

Veliki Mag Joge je srećom  ubrzo napustio to područje – izbrisala mu se slika   broda  sa nekog njegovog ekrana. Promijenio je kanal!Ne znam je li to svjesno uradio, i ne znam kako je tu  promjenu podnio , ali je u nastavku  samo usiljeno ćutao. Imao sam utisak da je i dalje želio da priča o tom za njega dramatičnom dogadjaju, a ja strepio od toga i ponovo  preispitivao samog sebe. Kakav je, pomišljao sam, još će me i  natjerati da mu se pridružim u ludjaštvu!?...
Na žalost, čovjek nikada ne može znati s kim sve ima  ili će imati posla!Doduše, nisam baš morao da ga slijedim u tom poslu, ali  kako smo skupa  krenuli u potragu za gljivama, nešto sam ipak morao da žrtvujem! Prepao sam se , medjutim,  da mu je i poznavanje gljiva slične prirode, svejedno što ga je pratila reputacija vrsnog mikologa... No, makar sam se od toga lako mogao odbraniti: gledaću ih, braću ih, ali ne moram i da ih jedem!

Veliki Mag Joge (taj mu je nadimak dodijelio neko drugi) ubrzo izbi na čistinu platoa iza čempresove šume, uzvera se uz novi kamenjar i stiže do neke posne livadice prepune smeća od najlonskih kesa. Livadice, na kojoj je trava bila sasušena a njezin prostor  dobro ogradjen i ušuškan kradenom žicom od strujnih dalekovoda, dračom, sparožinom i ko zna  kakvim sve još ne trnjem!
U jednom njenom  zakritom kutku ugledah čučnutog Jogu nad gljivama koje je već bio pronašao i koje su se vidjele iz daleka.

Kao u transu je kopao oko jedne od njih; nazirao mu se izmedju nogu svijetlocrvenkast ili kafenkast klobučić na osrednje visokom stručku, a cijela površina klobuka kao da je bila oblijepljena  bjeličastim  krpicama nalik na malena okca čipkaste zavjese od bijelog satena.

Kada sam zastao poviše njega, zadihan od kopanja, samome sebi reče: - Amanita  spiza! Tigrica – prava pravcata Tigrica! – prinadodade  prevod ne napuštajući svoju ushićenost.

· A da to nije možda Panterovka? – usudih se da mu protivriječim.
· Ne! To je prava pravcijata Tigrica... razlika izmedju nje i Panterovke je ogromna! A razlikuje se i od Biserke! 
Dalje od toga nisam želio da idem.

On  uskoro naidje i na Biserku, u istom onom čoporu gdje je rasla i Tigrica. I ta je Biserka zaista bila potpuno drugačija od Panterovke, štaviše  razlika je bila uočljiva već i na prvi pogled.

Na moju sreću, u istoj šumici i samo nekoliko koraka dalje, ukazaše se pred nama i  neke druge . Najprije prorijedjene  i samotne Preslice (Amanita vaginata) – kako on reče da se zovu – a potom  i čitava kolonija krasnica, skoro sve odreda iz reda Smrdača i šumskih Bljuvara. I sam njihov naziv je bio dovoljan da čovjeka odvrate od svake pomisli na jelo!
Sve me je to ipak malčice zagolicalo. Volio sam prirodu obožavajući je takoreći,  a sve to zbog osjećaja samoće u  njenoj beskrajnoj tišini koja  kao da pulsira oko čovjeka...

To što  sam u tom trenutku bio oprijedjeljen isključivo na gljive, nije mijenjalo suštinu. Uostalom, i gljive su bile njen sastavni dio, a i Veliki Mag Joge takodje, a bogami,  skupa s njim  i ja  - šaljivo  pecnuh  sebe – i mi tog popodneva provedosmo dobar komad vremena zajedno!

Onaj se brod-barkasa u njegovim mislima bijaše u potpunosti raspršio; ništa nije ostalo ni od bespilotne letilice! Bio ih se manuo ili ih jednostavno zaboravio, a nije se mnogo zalijetao ni u ostala čudesa koja su   vrvjela oko nas.

Pohvalio sam ga zbog toga u mislima. Kao da mu rekoh: »Glavu gore, junačino! Glavu gore, jer nijesi sam!!!«

I samo što sam mu izrazio podršku, moje misli ponovo krenuše  neželjenim  pravcem. Najprije me zaintrigira naprasni nestanak naše barkase, a onda i sudbina njene posade. O nevidljivoj bespilotnoj letilici nisam htio  nimalo da zažalim , a onda me je zateklo saznanje da je  to dramatično potonuće i neko drugi osim Velikog Maga Joge morao primjetiti, jer je na obali ležao grad od najmanje četrdesetak hiljada stanovnika  u kome je  bilo i  na stotinjak  napola priučenih novinara i barem još isto toliko  loših pisaca ...
Na kraju , pokušao sam da se u mislima obavijestim i o sudbini spasilaca – ako ih je eventualno bilo – ali sam  iznenada  isturio rampu   u znak zaštite od  svake moguće otkačenosti susprežući se  od bilo kakvih  daljnjih pitanja.
Kao što rekoh,  u nastavku  smo proveli  dobar dio vremena , takoreći čitavo popodne, a bogami i predvečerje! Veliki Mag Joge za to vrijeme nije  napravio niti jedan ispad slične prirode. Naprotiv! Bio je kao preporodjen. Samo je i dalje strahovito brzo koračao; imao je takav tempo hoda da sam ga jedva stizao. Opruži korak, zabaci glavu unazad i jurne! Pomislilo bi se eto ga, tu je, i sad ću ga ja stići, kad on odjednom nestane; izgubi se iz vida. Potone u gustu, zelenu makiju kroz koju i divlja svinja može teško da se provuče.


Takav je bio on kome je pravo ime bilo ili Radoje, ili Radomir, a možda i Radivoje ili samo obično Rade, te uz to i ono: »Rašo«, »Radule«, »Raka« i sl., pošto se valjda samo kod nas i od imena može napraviti zbrka koja podsjeća na posvemašnji cirkus. Ali i ne samo od imena ... Čini mi se  da  i sve ostalo kod nas leži u istoj ravni, a ponajviše se to ogleda u stvarima dosljednosti. U toj se oblasti krije toliko mnogo laži i petljanja, da je i sama riječ »laž« izgubila svoje prvobitno značenje, ali i dalje ostajući  da blista u svom sazviježdju poput najblistavije zvijezde ... Kao onaj onomad samo za jednokratnu upotrebu iskovani »zlatni dinar« za otkup pšenice u provinciji...
I ne znam  zbog čega uopšte kažem »kod nas«,  kada to nikome od naših ne može da smeta?

Moja potreba za čistunstvom bila je kontraproduktivna, jer sam u potpunosti bio svjestan da je slika laži već poodavno postala uobičajeni obrazac ponašanja i od nje niko nije bio imun.To što se ta slika ponekad poistovjećivala sa gorom od sebe slikom licemjerja koja se nalazila na istoj vrednosnoj skali, samo me je još više učvršćivala u uvjerenju da je laž samo skromno čeljade jedne te iste cjeline... Jednom rječju, sve što  nije valjalo bili smo mi – ali i sve što je vrijedilo, opet smo to bili mi!
O, koliko sam samo dana i noći proveo nad tom nerješivom enigmom pitajući se zbog čega je to  tako, no odgovor mi ni od kuda nije stizao.


Veliki Mag Joge ( da mu  pravo ime više ne spominjem), bio je izuzetak u tome. Nikada vas ne bi slagao niti se pak okoristio vašom trenutnom slabošću. Zbog toga sam ga na neki način i volio. Ako vam i po najvećoj vrućini ili pljusku kaže idemo u gljive – onda se i išlo i nije se prezalo ni od kakvih opasnosti niti pomisli da u to doba gljiva možda uopšte i nema. Ali, ako nema gljiva, još uvijek je tu priroda u kojoj ste kao od majke rodjeni i tako sretni i sjetni kao da vam je neko ubrizgao enormno veliku količinu kisika ili vas izložio pogubnom djejstvu kanabisa ili neke druge još ubitačnije droge, kakav je recimo heroin!!!
Joga čak nije ni pušio, a i nevjerovatno je slabo jeo dok bi se nalazili u šumi, jer nikada  sa sobom nije nosio hranu. I gljive koje smo pronalazili retko je kada jeo i nikada ih ne bi ubrao više od dvije-tri...

Ubravši ih, nosio ih je izvrnute na dlanu ruke zagledajući se u njih kao da su nedonoščad i pri tom opet strahovito brzo grabio jureći nedostižnim tempom i lomeći sve pred sobom.
Ja sam, imao sam  osim branja gljiva i more drugih obaveza. Prije svega trebalo je da što hitnije obidjem brata u Makedoniji koji je bio teško bolestan. Da usput vidim i svoj rodni kraj kojega nijesam vidio posljednjih deset i više godina i koji mi je stalno i iznova nedostajao kako su mi godine prolazile... Bio sam osim toga i poprilično rastrgan na sve četiri strane svijeta i ni sam nisam znao u šta sve treba da udaram! Zbog svega toga sve svoje odluke morao sam da donosim naprečac i da stvari lomim preko koljena, mada mi uopšte nije bilo do lomljenja!
Kako god da je bilo, slijedio sam Jogu. Popodne je bilo u punom jeku i pred nama su se ukazivali novi šumarci i goleti sa krškim proplancima i čistinma; probijali smo se kroz gustiš tih nazovi šumica sve dok  iza jednog žukvinog žbuna ne banusmo ispred nekog ogromnog rova iznad čijeg je rovobrana virila dugačka, tamnozelena topovska cijev. Bila je  toliko glatka da se presijavala na suncu. I bila je nevjerovatno dugačka, skoro sa nekom usiljenošću, i završavala se zatupastim i rupičastim zaštitnikom plamena koji se još nije crnio od gareži pošto izgleda kroz njega ne bješe  prošla nijedna granata ...

Joga je išao pravo na tu cijev, ali kada je ugleda naglo ustuknu i poskoči  kao da je na zmiju otrovnicu nagazio! Ubrzo, medjutim, ponovo jurnu ka njoj. Ja zastadoh, ali samo na trenutak. Potom krenuh za njim. Minusmo i subočice od rova i on se tada – taj rov – u cijelosti pokaza pred nama sa širokim platoom  na siparu  obraslom kupinom i žukvom. Razrovano i donekle poravnato tlo  oko rova još je na sebi imalo jajolike oblutke, ali je takvo tlo izgleda bilo kao stvoreno za takve, artiljerijske rovove... Vidjelo se i da je i mašinski iskopan, pošto je cijeli plato bio izgažen gusjenicama rovokopača, a na njemu je bilo dovoljno širine  da se poslažu svi oni zelenom bojom ofarbani sanduci od kojih niti jedan nije bio kraći od jednog metra dužine.
U središnjem dijelu rova, na otvorenom i iza zadnjaka topa – ledjima okrenut prema nama – sjedio je oficir u maskirnoj uniformi i nekoga ili nešto dozivao. Sjedio je na malenoj stoličici iz radio-relejnog kompleta, pa iako je bio mršuljav u tijelu, zadnjica mu se prosipala  oko sjedala.

Dozivao je nekoga ili nešto uvijek se pri tom poprinadižući sa one stoličice kao da će svakog trenutka ustati sa nje.
I dalje nas ne vidjeći i zovući  toga nekoga ili to nešto, već je bio počeo da gubi strpljenje:


-Ovamo, bre! Odmah ovamo dolazi kada ti kažem! – izdirao se iz sveg glasa, ali se sa njegove suprotne strane ništa nije vidjelo.


-Čuješ li, more, šta ti se kaže... Hajde! Brzo! – ponavljao je ljutito i opet se ispred njega ništa nije ukazivalo.

Predosjećao sam  da  će ono što on doziva prije biti »nešto« nego »neko«, ali i dalje  nisam bio  siguran, no on se u tom času još glasnije prodera o idsječno naredi:

-Na! Ponesi! ... Hajde, dušo, ponesi  kada ti se kaže!

A onda, odjednom, zagrmi iz sve snage;  - Hajde, majku ti jebem, ponesi kada ti se govori!!!

Ugledao sam  uto žutu kučku koja je ležala na jednom od onih sanduka. Jadno kuče neprestano je mahalo repom, ali se  s mjesta nije  pomjeralo. Samo  bi se promeškoljilo, spustilo glavu na prednje šape i ni makac!

Oficir koji nas nije vidio, nadiže se oprezno  sa stoličice i poče da opipava tlo oko sebe vjerovatno  tražeći  neki oveći bubulj s kojim bi gadjao  kučku. I, bubnuo bi on nju, da nas   nije vidio u posljednjem trenutku. Vidio sam i ja njega. . Bio je to moj poznanik Baždarević – major Baždarević!
Kada nas je ugledao, ostade na trenutak zatečen i brzo pretrča pogledom ispod naočara  i zagleda se u obojicu,  te  na kraju, oštro i zlokobno, samo u mene! »Da mu se javim – pomislih!  Čovjek je na borbenom položaju, a eto, muči ga i ta kučka...!«
I još dok nisam bio dovršio svoju misao, iz njegovog se pravca začu jedno otegnuto i pomalo zagonetno: - Oooo!  E-he-heee!

Bio je to u isto vrijeme i pozdrav  i osmijeh upućen meni, a bilo je možda i nešto treće što me nije baš mnogo zanimalo. Javio sam mu se  više pitajući ga: - Gdje si, starino?!

On zaćuta i svoj pogled usmjeri ka Jogi. Ništa ne reče da bi tek iza nekog vremena, kada već krenusmo,  ljutito doviknuo za nama.

· A ti? Krenuo u šumu, ko partizan, je li...?
· U gljive! – odgovorih mu.

· Pazi da ne pojedeš neku otrovnu. Pričuvaj se! – dodade na kraju sarkastično.

· Nastojaću... ne moraš zbog toga da se brineš!

Osjećao sam se popišano iako nije izgledalo tako. Joga je za to vrijeme unezvjereno gledao u sve oko sebe i imao sam osjećaj  još žešće grabio nego prije, ali se najednom naglo zaustavi, bezazleno mi se osmjenu zbog nečega, a onda podiže pogled i upilji se  u pravcu  jedinog oblačka koji je na nebu zakrivao dio sunca. Zaćutao je i u nastavku opet silovito krenuo .

Požurio sam da ga stignem, a kada se u hodu poravnasmo – odmaknuvši za to vrijeme nekih dvadesetak koraka od rova i ukopanog topa – Joga me saleti pitanjima. Najprije se  zaplete u kupinovu vrežu na putu i šutnu nogom  neku polomljenu dasku umazanu katranom, a onda me glasno upita:

-Je li, bre, koji ti je ono mudomir?


-Ćuti, Joga, molim te! Nemoj tako glasno...


-Šta? Misliš da nas je čuo?


- Jedino ako nije gluv!


- Ih! Mnogo me zabole ona stvar, da znaš!

Našao sam se u čudu. Ćutao sam kao zaliven, ali se Joga  nije zaustavljao.


-Kažeš gluv je ko top, a?


-Ama ne kažem ništa ! – pokušavao sam da se odbranim, ali nije vrijedilo. Umjesto bilo šta drugo, samo sam zabio glavu u grudi isto ko i ona kučka i požurio  da se što više udaljimo od rova. Za svaki slučaj, odmaknuo sam se od njega  na sigurnu udaljenost želeći da sebe učinim nevidljivim. Odmakli  smo prilično daleko od rova i krenuli nekim novim, slijepim puteljkom, kada  se pred nama ispreči još jedan rov! »O, ne, za ime Boga!« - zaustio sam da glasno kažem, ali kasno. Joga me nije čuo. Iznova lomeći sve pred sobom hrlio je tačno  u njegovom smjeru. Rov  se nalazio  iza  ogromne krečnjačke stijene po čijem je monolitu  rastao  bršljen iznad kojega je provirivala topovska cijev. Iza stijene i  po njoj uspuzalog bršljena, čuo se neki  pucketavi zvuk kao kada se metal o metal tare kojega Joga  uopšte nije registrovo. Nije se zaustavljao. Požurio sam da ga stignem dok je još na vrijeme, ali sam uspio samo da vidim kako preskače  kamenitu jarugu i zavlači se iza stijene, a onda čuo i neko škljocanje kao kada se pune ili prazne puške! »Najebaće – pomislih! Uhvatiće ga straža i biće bruke!«  ... Da ga zovem,  bilo je već isuviše kasno. A da se udaljim i ostavim ga samog?..., i sve tako, i ovo i ono, a sve sjedeći  u sjenci onog bršljenovog grma. Zabrinuo sam se na kraju što ga više ne hvataju ako je do hvatanja; što ga već i ne čereče što se mene tiče, jer ne bilo mu da na gladan stomak  proguta onu magareću Silocibu, ali sam  se ipak malčice pomakao. Mrdnuo  tek da provjerim da li me još  boli jedan od ligamenata u koljenu. Nisam ništa drugo mogao da uradim.

Prodje prilično vremena, a od Joge ni traga ni glasa.


-Radomire! – zazvao sam ga u neko doba u pola glasa prekršivši  time zadato obećanje da mu više neću spominjati  ime.

- O, Radule! – ustepah mu usput, no i dalje ništa. Obuze me panika. Skroz sam  se pribio uz grm i pokušao  da se još jedanput oglasim makar i sa napola smanjenim glasom , ali me  uto  on zaskoči. Trupnu iza mojih ledja svom težinom svog krupnog tijela. Ozari se kada me ugleda. Još je bio pod utiskom susreta sa vojnicima-rezervistima, još mu je bilo oznojeno čelo.. .
-Ih, bre! ... Naša vojska! – saopšti mi razdragano i nastavi:


- ... Eno, traže onog tvog, kako ono reče da se zove, Barjaktarević!?...


- Jeste. Barjaktarević! – potvrdio sam mu novo ime, ali on to uopšte nije primjetio.

-Uzmuvali se. Ne mogu nigde da ga nadju, a treba im ko lebac , jer , kažu , moraju da idu u grad da promene veš ... On im treba valjda zbog dozvole?!...


-Naći će ga! –rekoh mu.


-Nego, šta si se ti tu skvrčio?


-Eto, čučnuh malo... Da bih te sačekao!


-Pa, šta je? Idemo li?


-Idemo. Nema problema!

Podigao sam se  i požurio  da se nadjem ispred njega, da ja malo diktiram tempo. Skrenuo sam  neprimjetno za čitavih devedeset stepeni s namjerom da po svaku cijenu  izbjegnemo susret sa nekim novim rovom. Udjosmo  u novu, malčice bujniju šumicu, pretežno jasenovu, ali bilo je tu i drugog drveća. Našli smo se  i ispod drenjinovog razbokorenog stabla sa napola zrelim drenjinama. Vidjeli smo i osrednje hrastiće kako kao poredani  rastu na zapuštenom docu koji se nekada obradjivao. Uzduž tog doca bijelio se suhozid , a pod njim rasla već napola sasušena paprat. Odmah smo se bacili na plato iznad zidića i zaljegli  u travu pored pločastih kamenova  na vrhu zida. Joga mi se  blago osmjehnu. Potom se zagleda u mene i ja  mu tada opazih umor na licu; prešla mu je preko lica neka sjenka koju načiniše  neki nevidljivi oblačići. U stvari, bila je to izbrazdana tama na njegovom licu, no Joga je začas iz nje izronio. Nije klonuo ni kod rova, a ni sada pod sjenom nevidljivih oblačića; vinuo se  iz obiju nepovoljnosti odsutnošću koja kao da je bila  naelektrisana i koja je iz njega zračila  na nekoliko metara   razdaljine.Shvatio sam u tom momentu da sam govor za njega ne predstavlja nikakvo opterećenje. Dapače. Služio   mu je samo da bi se  uz njegovu pomoć relaksirao. I onda je Joga počeo da govori. Brzo i nezaustavljivo. Lepršavo  je govorio i posebnu mu se bješe dopao  onaj »topić«
· E, stvarno, baš je bio lep! Nema šta! A šta ti na to kažeš? – upitao me je.

· Bio je izuzetno lijep! –odgovorio sam mu.

· Pa, idi, bre! ... Još onako dugačak, tanušan ... a i ono kuče je bilo slatko! Šta na to veliš?
· Slažem se  i za kuče. Bilo je nevinašce – dodao sam riječ više sve u nadi  kako ćemo brzo završiti  sa rovom, štaviše pomislivši da smo već i završili. Za trenutak mi se učinilo da i on tako misli, ali sam se prevario, jer se Joga ubrzo ponovo vrati na ono kuče.

· Ama, nije mi, bre, jasno zbog čega je onaj zevzek onoliko maltretirao to kučence... Onaj tvoj, kako ono reče da se zvaše? Ona, bre, avetna komunjara!... 
· Pusto  to sada, Joga!Nego, daj da se mi malo opružimo pa da vidimo šta ćemo dalje.

Veliki Mag Joge  se nije zaustavljao. Ne odustajući od govora, iznova se zahuktavao. Nastavljao je: - Ma, video sam to  ja! A videlo se to i na njemu da je neka beslovesna komunjara ... A ti, i dalje misliš da je ono bila kučka a ne kuče?

· Mislim da je bila kučka, ali to nema nikakve veze!

 Zaćutao je. Opet mu se lice nadje u mraku, u onoj prijašnjoj tami, u hladnoći. Nešto ga je mučilo.

· Znaš šta? – obrati mi se spreman da mi se povjeri. – Znaš, trenutno imam neki »poslić« ... Onako, moram da ga završim! U škripcu sam sa vremenom, ali je skoro gotov. A i ti bi tu mogao mnogo da mi pomogneš!
Vjerovao sam  mu da je u škripcu, pošto sam se i sam nalazio u njemu. Nisam medjutim znao o čemu se radi, a on mi se nije  povjeravao do kraja. Ostavljao me je u neizvjesnosti. Pomišljao sam kako nismo samo nas dvojica u takvom škripcu, već da su i svi ostali oko nas  u sličnom položaju, a   izgledalo mi je i  da pomalo naslućujem o čemu je riječ. Ipak, sačekao sam ga da mi se povjeri. Da razagne pomrčinu ispred lica, da skine zastor sa nekog svog prozora. Ništa ga nisam pitao. Čekao sam.

     Za to vrijeme, ležeći na vrhu zidića, pogledao sam i u nebo kroz granje. Bilo je tamnoplavo i do u beskraja visoko. Sve je na njemu bilo bistro, vidljivo. Kroz razgranate vrhove bijelog  jasena potražio sam i onaj prethodni oblačić, no on se više nije vidio na nebu. Iza tog nestalog oblačića nalazilo se i sunce, ali se ni ono nije vidjelo od lišća. Samo se njegova crvenkastožuta svijetlost razlivala oko nas. Dolazeći nam nekako iskosa, prosipala se u zlatnim potocima. Jedino nije stizala do Joginog lica. On je dahtao pod teretom sjenke i pri tom, i dalje oznojen i onako krupan,  bio zaokupljen svojim cajtnotom!
Čekao sam da mi saopšti uzrok te stješnjenosti. Čekao sam, ali nisam bio pretjerano radoznao. Ako već mora, on će mi to i sam kazati, a ako ne – onda idemo dalje kao da se ništa nije dogodilo. Svejedno, volio bih  da to čujem prije nego što krenemo dalje u potragu za gljivama. Veliki Mag Joge je oklijevao. Moralo je da se radi  o popriličnoj gomili nerješivih stvari koje su ga mučile i koje su mu stajale na putu. Bilo je moguće i da se radilo o nekoj odluci koju je trebalo sam da donese, te mu je zbog toga  bila neophodna moja pomoć. Sve je bilo moguće, i sve je bilo otvoreno – kao i uvijek!!!
    Veliki Mag  Joge je bio na potezu. Veliki Mag Joge je stalno bio na potezu! I to redovito kada bi se zadesio u moj blizini, kao da se lijepio za mene. Sa olakšanjem i radošću sam mu prepuštao svaku takvu inicijativu, znajući  da će on  svaku od njih  pretočiti u direktnu akciju jaču od zakona!  Svaka od tih njegova akcija morala je biti burna i blještava poput vatrometa, jedinstveno skoncentrisana ka cilju i neizostavnom uspjehu i istovremeno toliko elastična da je  najviše nalikovala na »marš mira » ili na egzaltiranu upotrebu sveg upotrebljivog što je imalo i svoju aromu,i svoj neodoljivi šarm, i nadasve  svoj prefinjeni okus ...!
Joga je kroz svoje akcije briljantno  povlačio sve one  nevidljive svilene konce i svjetlosne niti i pri tome  isplitao nevidljivo sito paukove mreže u kojemu je moglo sve da bude zarobljeno ...  Bio je opčinjen takvom svojom  sposobnošću i mislim da mu u tom poslu niko nije bio ravan.

Sa nestrpljenjem sam čekao da čujem s kakvim se nedaćama suočava. Nisam mu, doduše, baš mnogo vjerovao, ali me je ipak zagolicalo to što on nije mogao da riješi. 

Dugo ga poznavajući, prije sam mislio da sa stvarima oko sebe tjera šegu nego što mu je istinski stalo da ih razrješava. Nije bio čovjek koji bi mnogo mario materijalne stvari. Duhovnost je bila njegovo glavno djelatno područje. I to ne  bilo kakva duhovnost, već duhovnost  koja razara – duhovnost izražena  na superioran način – na njegov način!!!
I upravo mi se to kod njega najviše dopadalo. Nije volio slobodne zidare iako je i sam bio jedan od njih; još manje je volio  takozvane mlakonje i podvirepove, štaviše užasavao ih se!

Sve je oko sebe i neprestano razgrtao, često kod toga plivajući i nasuprot struji. Koliko sam samo puta pomislio šta bi se sve  s njim desilo da je kojim slučajem mogao u potpunosti  da se razmahne? O, gdje mu sve ne bi  bio kraj?!
Niko ga, doduše,  u tom poslu nije direktno  sprečavao, ali su ga istovremeno svi  pomalo kočili. Smetali su mu da na miru povlači sve one  bijele i crne konce u čijoj se pozadini i inače sve odigravalo kao u nekom kineskom lutkarskom pozorištu za odrasle! Izgledalo mi je  da sam sasvim blizu i da  već unekoliko  pogadjam ili makar samo naslućujem njegove misli...

Joga je u tim trenucima zaista  isplitao svoje sito;  pletući ga u hladu sopstvenog  lica i leškareći opružen na zidiću, presijavao se negdje iznutra. Zadovoljstvo  mu se primjećivalo i u pogledu s kojim  je on nešto  odobravao i aminovao, ili samo naprasno presijecao i zaustavljao  ...  Ne kaže se uzalud da je  u pogledu sve sadržano!?...
U njegovom  nije bilo ništa sakriveno.

To što se u tom trenutku još nije odlučivao na delanje, nije bilo ništa novo za njega. Bio je ironično odsutan. Njegova prisutnost je bila samo privremena. Mene je  ostavljao po strani i stoga mi je valjalo čekati i čekati! Čekati i nadati se kako će mi se na kraju ipak povjeriti!? ... Očekivao  sam se da će moj trud  biti dobro nagradjen, mada me  u tom trenutku nikakve nagrade nisu interesovale. Sve što sam želio bilo je da najzad krenemo iz te šumice i da se što prije i što više udaljimo od onih topovskih »gnijezda« ... Htio sam, dok je još bio dan , da obidjemo makar dvije-tri lokacije sa gljivama ili pak da se vratimo onamo kuda se i svi ostali vraćaju: u svoj svakidašnji nespokoj ili u nešto drugo što je veoma nalikovalo njemu!
Za razliku od Velikog Maga Joge – kako je to i on primjetio – moj optimizam baš i nije bio na nekoj zavidnoj visini. Bio je toliki koliko da me održava u životu; ponekad nešto veći ili manji – što je sve zavisilo od toga kako sam se u tom trenutku osjećao – ali, sasvim sigurno, nikada pretjerano veliki i ni blizu kao kod Joge! U tome mu nisam bio ni do koljena. Mučila me je jedino radoznalost da saznam  na osnovu čega  je on gradio taj svoj nevjerovatno veliki i neisrpni optimizam! Nisam mogao to da dokučim.. Ali, ako nisam  mogao da znam na osnovu čega ga on gradi, nepogriješivo sam  osjećao u čemu ga ja ne gradim. U razgradjivanju sam bio pravi majstor, i to onaj od zanata! U gradjenju, pak, pravi amater – gori i od najlošijeg diletanta i  priučenjaka, a sve to još i uz nemogućnost da od bilo koga   naučim bilo  šta  korisno na tom planu!
Veliki Mag Joge je jednostavno za to imao talenta. Imao je ono nešto što se samo rodjenjem stiče i na šta je on, tokom vremena, samo još nadodao onaj tako potrebni fluid, onaj svjetlucavi prah sa pozlatom... Naravno da mu zbog toga nisam zavidio; a i šta bi mi to vrijedilo?


Čekao sam  da ga prodje ona ironična šutnja – ono flertovanje sa sopstvenim i mojim strpljenjem. Bio sam  stoposto siguran da me je testirao i ostavljao me da se krčkam u vlastitom sosu – ali nije to činio iz zluradosti. Uostalom, znao sam ja i mnogo duže da čekam; bio sam takoreći sviknut na čekanje -  toliko da sam danima i mjesecima mogao da treptim i da treperim, čak i mnogo duže i glasnije nego što je to bila u stanju jedna od obližnjih šumskih jasika koja se vidjela na kraju šumice u kojoj smo lješkarili!

Jednu takvu  sa srebrenkastom korom – sjećam se –  još sam negdje bio vidio; vidio je odavno, i znam da me ni onda  nije umorilo treperenje njenog lišća. Naprotiv, uživao sam u tome.

Zbog toga sam i volio šumu i sve što je u vezi sa njom, a pomalo i radi samog Joge, te i još zbog  ponečeg što je spadalo  u sferi nedokočivog...!


Nisam želio da zalazim u sve pojedinosti , a i nemoguće je to. Uvijek ostane ponešto sakriveno – stalno ostane neka praznina nalik  na prazninu u ušicama igle!
Kroz takvu prazninu i kroz sićušnu tamu u njoj, Veliki Mag Joge je gledao  na svijet oko sebe – ponekad ga na sva usta grdeći, a ponekad mu se umilno ulagujući slaveći ga takoreći do apoteoze!

Kod njega jednostavno nije bilo praznog hoda; nije postojalo mrtvo vrijeme niti je pak u njegovoj neposrednoj blizini stanovala učmalost! Sve drugo možda da, ali to ne! Nikakva ustajalost, nikakva bajatost, a još manje neodlučnost u rastjerivanju magluštine nećkavosti!

Joga je u tom poslu u rukama imaoo nevjerovatno veliku mačetu. Ličio je  pomalo i na Stoglavo čudovište, i na Snježnog čovjeka, i na  Aždahu, i bio  ispunjen odlučnošću koja se graničila sa gnjevom...!

I dok sedim pored njega čekajući ga da mi se povjeri, kao da polako i sam tonem  u san u kojem  je odjednom svuda oko mene voda, voda i samo voda. Kao da se nalazim  na morskoj pučini ...  Zapjenjeni, dugački i visoki bijeli valovi gonjeni vjetrom olujne brzine sustižu jedan drugoga, propinju se uvis i ponovo propadaju u vlastiti ambis; vjetar na trenutke samo još više pojačava a vedro je nebo i sve je ispunjeno svijetlošću. Od vodene prašine koja se  stvara na vrhovima  zapjenjenih valova, i koja se s vremena na vrijema uzdiže sa njihovih  rscvjetalih kruna kao da će nekuda odlijeteti, nisam u stanju da slobodno dišem niti pak da razlikujem nebo od mora ...
Horizont se povremeno gubi, a onda  se njegova  jedva vidljiva linija gubi u bespovrat. Sve postaje  jedna  jedinstvena cjelina: natmurena, sivoplava masa koju osvijetljava još samo uskovitlana, neravna površina pobijeljelog mora.

To što u tom trenutku mogu da vidim, više mi liči na nešto što je naslikano nego  na nešto što je stvarnost!

Zagledan sam  samo u tu veliku sivoplavu sliku koju vjetar neprestano gura ispred sebe. Pred tim pomahnitalim vjetrom kao da je i sve ostalo diglo ruke od sebe! Nijedna se stvar  više ne nalazi na svom mjestu. Ja sam, siguran sam još jedino u brod na kojemu se nalazim, i – u samog sebe!,  pa ma kakvi bili i brod i ja!!?
Ne osjećam nikakav strah, već samo nepojmljivu  tjeskobu. Sputan sam i nikako ne uspijevam da se opustim, da slobodno »prodišem«. Pomišljam uz to  kako nemam nikakvih šansi da  dok vjetar duva  bilo šta uradim; on sve preuzima u svoje ruke i na njemu je do kada  će se tako razduvavati... Prinudjen sam u tim trenucima da zaboravljam stvari koje sam prethodno volio, posjedovao ili, pak, mislio da  ih posjedujem ....!?
Zaista sam se nalazio na otvorenom moru.Ona sivoplava masa samo bi se s vremenom još više povećavala a njena boja pogušćavala poprimajući tamnije tonove. Gonjena vjetrom, ta je masa i bukvalno bila jedina stvar u koju sam mogao da gledam, a onda je odjednom kao zaglavljena zastala poput velike neprobojne brane zaklonivši mi cijeli vidik! Mogao sam da gledam jedino u tu branu i da čekam, da čekam ...
Gledajući je beskonačno dugo,  počeo sam odjednom  da  na njenoj površini primjećujem i neke crvenkaste mrlje, a   onda  je ona iznenada  počela pokazivati  i ostalo bogatstvo  svojih raskošnih  boja  koje  su mi do tada bile nevidljive... Sve je  i dalje , medjutim,  bilo monotono i bez dogadjanja; slika me je umarala, ne toliko zbog svoje nedovršene  perfekcije koliko zbog  još jednog  nepotrebnog  balasta na brodu. Imao sam dojam da  sam  zatrpan stvarima  - toliko, da se ni disati nije moglo!
Ipak, samo voda. Voda što sa svih strana, uskovitlana, bezrazložno pjenuša i vri kao u nekom džinovskom loncu! Vri i divlja nezaustavljivo. A tu je još i vjetar  sa svojom olujnoim snagom! Kraj svega toga, još i brod i svi mi koji sačinjavamo njegovu posadu. I svi smo  u rukama nečega što je ili veoma, veoma tanka, sjajna osovinica od nehrdjajućeg čelika, ili smo, pak, i sami dio nekog nevidljivog kardanskog sklopa u kojemu je svaki dio slobodan ali i bespomoćan!?
Zavisni smo jedni od drugih isto koliko i nezavisni; niko ništa  pojedinačno sam ne može da uradi a da se to ne dotiče cjeline,  i obrnuto!

Možda mi se baš zbog toga povremeno vraća sigurnost koja  s vremenom  opet počinje polako da nestaje, da blijedi ... Bespomoćni, ali bezbjedni i u stanju ravnoteže koja je na kraju ipak sasvim neizvjesna!


I slika u koju sam cijelo vrijeme zagledan, i koja mi  ne uliva bogzna kakvo povjerenje, kao da ni ona nije izglobljena iz našeg kardanskog sklopa, no vjetar je i dalje gura. Gura, i  ona više nije dio nas. Nju je u jednom trenutku još jedino Veliki Mag Joge pridržavao rukama. Stajao je ispred nje ne dozvoljavajući vjetru da je pomjera i ličio mi na mitskog bika koji je na svojim rogovima  nosi Zemljinu ploču!
Bilo je nemoguće predvidjeti kada će ih vjetar oboje zakovitlati i odnijeti ih nad uzbučalim morem. Nikakvo upozorenje Velikom magu Joge upućeno sa moje strane   ne bi tu ništa pomoglo. Uostalom, ni moj vlastiti položaj nije bio mnogo bolji od Joginog, ali ne samo i jedino radi posrtanja broda. A brod je posrtao tako i toliko, da kada ste i rukama bili uhvaćeni za odredjeni predmet, on vam je  sam ispadao  iz njih.


U predahu od bjesomučnog valjanja na moru i radi izbavljenja iz one neopisive monotonije koja je vladala   medju posadom čija su lica nalikovala na živi, zemaljski pakao – na rastezljivo, požutjelo blato uslijed neprestanog povraćanja od »morske« bolesti – iznenada  sam se zagledao u iskosa osjenčeni profil lica Velikog Maga Joge koji je  leškareći na vrhu zidića  već pomalo i drijemao!Taj njegov profil  me je i opomenuo da je sve oko mene sadašnjost, da je sve stvarnost, i da osim nje   ništa drugo  ne postoji!!? 
Da bih se malo odmorio od  ustalasanog i proključalog mora nad kojim je neodredjeno dugo  bijesnio vjetar, pokušavao sam da zaronim u  sjenke koje su se ocrtavale na Joginom licu – sjenke koje su me najviše podsjećale na nekakvu »prohujalu« prošlost! I sam Veliki Mag Joge kao da  je bio sačinjen od nje – od te prošlosti! Vidao je  popriličan broj rana i nezarasle ožiljke  iz   njezinih ranijih perioda. Ali, kako je bio zadrijemao, i kako više nije bio osmjehnut, na licu su mu se ocrtavali samo još tragovi od poispadalih zuba. Mislim da ih je imao  još svega dva ili tri, i da su i ti preostali bili u veoma hrdjavom stanju.
Nesklad izmedju njegovog krupnog tijela i nedostatka  velikog broja zuba kao da je bio u obrnutoj sprezi.

Ležeći na zidiću i mirno dremuckajući, ni na kraj pameti mu nije bilo da pomišlja na svoj prijašnji cajtnot, na onu stiješnjenost ...

Ja sam, nisam mnogo žurio da otkrijem njen uzrok. Ne žureći, ostajao sam zagledan u tamu koja je izbijala   iz pukotina zida na mjestima gdje se kamenje sastavljalo i odakle su provirivali  blijedozeleni ovršci  mladih izdanaka bršljena.Drugim riječima, pokušavao sam da skratim vrijeme i u nastavku sam, kao da se igram,  posmatrao još samo Jogino lice... I Joga se u tim trenucima odmarao u punom značenju te riječi bivajući i dalje odsutan kao i prije a da ga to nimalo nije boljelo ... Sve je stoički podnosio, pa i tu svoju neosjetnu bol, i samo je  mirno ležao opružen po vrhu zidića; drijemao u sjenci lišćara iznad naših glava i ne primjećujući kako sa njihovih grana već počinju da otpadaju prvi  žuti listovi!
Zavaljen na zidu sa svojim džinovskim tijelom težim više od stotinuidvadest kilograma – strpljivo je čekao neki svoj trenutak!
Trenutak, u kome će se najzad rasaniti i poput uplašenog blavora obrušiti sa suhozida i zovnuti me  da krenemo dalje.

Dobro ga poznavajući i ne očekujući da će mi u tom trenutku  bogzna šta novoga reći, odagnavao sam od sebe svaku pomisao na bilo kakvu neizvjesnost, ne bojeći se čak ni od toga da bi se on  mogao poslužiti i lukavstvom! »O, pa mi se isuviše dobro poznajemo da bismo jedan drugome  još i podmetali!« - tješio sam sebe, a on pak kao da mi je sa svoje strane odgovarao:  » Ništa ti nemoj da se sekiraš! Sada smo, bre, krenuli u gljive i to nam je za ovaj dan sasvim dovoljno. Sasvim potaman, kada ti kažem!!!«

Tako bi mi rekao, a možda bi nadodao još i ovo: - Pa idi, bre! Na šta bih ja ličio kada bih se tako ponašao sa ljudima, a posebno  ne sa tobom? Pa, nisi mi, bre, ti svako da bih se tek tako poigravao s tobom! Ne moraš da se brineš zbog toga, nego daj nastoj da me ne ometaš dok dremam ... Neće nam gljive nikuda pobeći! Ne mogu, bre, one da budu veći paraziti od nas! Šta ti na to kažeš, a? Jesam li u pravu? – provocirao bi me bivajući  prokleto u pravu i onda bih i sam potvrdjivao njegovu misao.

I zaista je bilo tako! Bili smo krenuli u potragu za gljivama koje možda i nećemo naći, a vidjeli smo usput i one »lepe« topiće – dakle i više od onoga što smo    očekivali.

Kada spomenusmo topove (on ili ja, sasvim svejedno)  samo smo se pogledali. Iza toga  svoj pogled usmjerih u pravcu  još jedne od krečnjačkih stijena koja je ležala na kraju suhozida i takoreći pregradjivala svojom masom cijeli dolac. Zagledao sam se u nju, pa i nesvjesno pomislio koliko li bi se samo  iz jednog jedinog njezinog komada  moglo ispeći čistog, pravog kreča, klaka ili vapna!?
Kreča ili klaka kakav se svojevremeno pekao u klačinama i klačunarima uzduž čitave istočne obale Jadranskog mora – sve tamo od Zaostroga do nekog slijedećeg » Za – Oštroga...?«
Prevashodno, medjutim, misleći  na ono  o čemu će mi se Veliki Mag Joge povjeriti kada bude bio budan, i ne osjećajući zbog toga neku preveliku znatiželju,  već sam se pomalo i dosadjivao, sve dok u meni nije proradio moj stari crv sumnje  da ću na nešto važno zakasniti, da neću stići sve uraditi ... Plašila me ja danguba i od nje sam se panično bojao; zbog čega  gubiti dragocijeno vrijeme kada bi se ono moglo iskoristiti za nešto korisno – za nešto što bi makar i samo u mislima  moglo  popraviti  moj sveukupni položaj? Moj sveukupni položaj nije bio beznadežan, ali se vazda nalazio na donjoj granici sigurnosti. Mislim da neću mnogo pogriješiti ako kažem  da sam se hvatao za slamku spasa,  ali i da sam istovremeno mogao da likujem od sreće u odnosu na neke druge koje sam poznavao! Jednom rječju, bio sam zadovoljan sobom jer nikog i ništa nisam zarezivao, niti sam pak stvari uzimao zdravo za gotovo, osim što sam  samo tako, povremeno, bježao od stvarnosti i u tom bježanju tražio spas  za sebe i spas za druge od sebe!!! ...

...  I onda mi se  pred očima ponovo ukazuju sve one mnogobrojne klačine na sunčanoj strani Dalmacije!


U njima,  u kojima se svojevremeno pekao prvorazredni kreč – u njihovim već odavno  zapuštenim kamenitim grotlima u kojima je danonoćno morala gorjeti vatra koja  nije  smjela posustati niti jednog časa niti minute -  u njima je, dakle,  ležao osatak ili ostaci nekog davno, davno nestalog kosmosa... Posmatrajući još   u svojoj  ranoj mladosti  vatru u tim grotlima,  osjećao sam  da  ista takva vatra    gorjela  i u meni čiji sjaj nikada neću moći   zaboraviti!

Neću moći  zaboraviti ni svo ono jarko zelenilo uzduž  morske obale u kojemu su kao izgubljene tonule  ondašnje malene kućice sa crvenim krovovima... Na žalost, mnoge od vidjenih klačina već su i onda bile zapuštene i zarasle u zimzelenu makiju iz koje su tu i tamo provirivali alepski borovi, koji – kada izrastu – ne znam zašto, iznenada počinju da se krive i da se naginju nad morskom vodom kao da bi htjeli  da malo popiju od  nje!
Mnoge od tih klačina i sam sam obilazio dok sam boravio onamo – obilazio i zavirivao u njihova začadjavela grotla, ni sam ne znajući šta u njima tražim?...
Kao i moji kasniji partneri u branju gljiva, u to sam vrijeme i sam beskrajno volio da se vrzmam po starim, napuštenim smetlištima kupeći sa njih sve što bi se presijavalo na suncu – kao da sam odlazio u trgovinu, kao da sam išao u šoping!

A sve to  zbog moje neizliječive potrebe za »džabalukom«, ličeći  pri tome kao jaje jajetu svoj svojoj braći po krvi  sa rodnog Balkana. (Iako baš pretjerano ne poznajem  ljude iz drugih krajeva i zemalja, mislim da sa sigurnošću mogu da tvrdim da većih smećara od nas nigdje na svijetu nema!) Uživamo u tome da sve vrijeme oko sebe  stvaramo gomile smeća i da istovremeno – možda već koliko sutra – zdušno rovarimo po njima, vraćajući  iz njih mnoge dragocjenosti koje su nam – gle čuda!, nepažnjom promakle!

Sve što ne bi bilo vraćeno, odmah i odlučno  je završavalo u najbliži potok ili jarugu, na obalu rijeke ili  uz magistralni put sa medjunarodnom oznakom ...
Kakvih je sve kada se samo sjetim  divnih frižidera i veš-mašina bilo na nižim  planinskim prevojima; bile su bjelje i od snijega sa svim onim svojim crnim kaiševima, brtvama i gumenim crijevima; sa neoštećenim programatorima i kondenzatorima ...

Kasnije su im se pridružili i kompjutorski monitori, električne pisaće mašine i čitave  plohe  laminatnih podova skupa sa odbačenim tajlandskim  patikama marke »Nica« na čijim su još uvijek dobro očuvanim ulošcima, skvrčeni,  ležali crni skorpioni, tzv. »balkanski štipavci«!

Kraj tih malih štipavaca, provirivale su zelenkastožute vlati mahovine  izrasle na podlozi prosutog krečnog ili betonskog maltera.(Na Balkanu se uvijek i mnogo gradi, ali  se  još  više razgradjuje i ruši!!!)...
Od tog obilja smeća ni mnoga gljivarska staništa nisu bila poštedjena. Tamo je smeće bilo raritetnije prirode. Imalo je patinu davnih vremena. Naslon od stolice  od kuvanog bukovog drveta, popljesnjivio i ispucao od  suše, mrazeva i kiša, imao je veću vizuelnu vrijednost od novog. Svojim izgledom  podsjećao je na antikvitet iz doba Lujeva, ili, možda, iz nešto kasnijeg vremena – vremena  carice Marije Terezije!

Takve i njima slične stvari ne jednom sam pronalazio idući u potragu za gljivama. Dok sam ih zagledao, nešto se bunilo u meni, ali je  to bila  samo neka mlaka, anemična pobuna! Samo bih olako prošao kraj svega toga idući u susret rascvjetalom i razbokorenom grmu »bijelog vrijeska«, rijetkom »odoljenu« ili ispranoj od rose i do bola gorkoj »iva-travi«  koja od mrtva  pravi živa!?...
Čak i u podnožjima visokih planinskih sipara nailazio sam na šerpe i lonce emajl-plave boje sa crvenim »tufnama«, na stare zahrdjale šporete na drva skupa sa rorovima, odnosno ćunkovima!!!
Na tim istim siparima nalazilo se je i raslo i najljepše moguće zamislivo planinsko cvijeće zvano  l a s i n j e   m o d r o -  koje je svojom plavom bojom naprosto palilo vid!

Zagledan u njega, dogadjalo mi se da ponekad  pomislim kako je ljepota – iako usrijed smeća – ipak nepobjediva...?!

Uljuljkivao sam se tom mišlju, ali mi je i još nešto padalo na pamet: da je sve to što vidim oko sebe  istovremeno i sjaj i bijeda! ( Sjaj sjajnima, a bijeda bijednima!) Tako je valjda moralo biti, ali je na kraju – kada se sve sabere i oduzme, opet ostajao samo onaj zakamuflirani i sablažnjivi sjaj sa otužnim prisustvom bijede – bijede, kakva nije postojala, čini mi se, ni u Kučuk-Alijino doba ...?

Ne odbacujući stoga sjaj u mislima i glavom bez obzira bježeći od bijede – trgao sam se iz razmišljanja probudjen grlenim glasom Velikog Maga Joge. Čudno i dugo me gledajući, upita me:

· Je li, bre, gde se ti nalaziš?

· Tu sam! Trenutno se bavim  komunalnom djelatnošću ....

· Ma daj! Ostavi se toga! Sitno je to za nas. Uostalom, nismo ni mi na put nadjeni da bi se još i sa time opterećivali!

· Bilo bi nam bolje da jemo!  Makar bismo nali   na koga treba   da se ljutimo!
· Što pa da se ljutimo? More, da znaš kako bih ja voleo da me je pronašao neko ko ima puno para ...   Dozvoljavao bih mu da me svaki dan bije po ušima samo da vadi iz one svoje gomile a da ja slažem na svoju – da je gledam kako  narasta! A posle – kada bih se osigurao s parama – posle bih mu sve te ćuške  vratio sa kamatom!
· Joj!,  što bi ti bio nezahvalan sin! On ti daje para a ti bi još i da ga biješ?!

· A pa što i da ga ne bijem, pa sve da mi je i rodjeni otac? Znači, on mene može da bije a ja njega ne smem samo zato što nemam para! Jesi li to hteo da mi kažeš?

· Ne!Samo mislim da postoji i bolji način. Da se, recimo, nekud izgubiš s parama, kada si ih već dobio!

· Ooo, pa sklonio bih se ja od njega, ali pre toga bih ga dobro izudarao koliko da mu dam do znanja da nije sve u parama! Pišam se ja na njegove pare ako zbog njih moram da trpim batine!
· A šta da te je pronašao neki siromašak?

· E, veruj mi, njega bih voleo više nego da mi je rodjeni otac.

· Možda bi te i on šamarao, i to onako besplatno!??

· Ama njemu bih i to dozvoljavao. Neka me bije. Možda bi me tim batinama prizvao pameti kako da i sam lakše dodjem do novca, a posle bih ga smestio u neki starački dom ... nego, ovde kod nas nema ni  tih valjanih domova! Moralo bi da bude  ono »malo povuci – malo potegni«, ali snašao bih se već nekako  s tolikim parama!!!

· E pa, Joga, ko o čemu, ti uvijek o parama!

· A šta ćeš? Tako valjda mora da bude. Nego, daj se i ti malo trgni iz te tvoje  učmalosti. Ništa ne pišeš, dinara nemaš u džepu kao ni ja, i samo letargišeš...! Trgni se, bre, čoveče, pošto s tobom nameravam da udjem u jedan ozbiljan posao : Hoću da formiramo V l a d u   s p a s a !!!
   Kda mi to reče, zamalo što se nisam srušio sa zidića. U potpunosti me je razoružao, ostavljajući me takoreći bez daha.

I još dok se  nisam bio oporavio od šoka, Joga je – primjetivši moje nesnalaženje – počeo  da sipa ko iz rukava, počeo je da navaljuje  s argumentima.


-Ništa, bre, ne brini!Što pa da to i ne uradimo kraj svih onih šmokljana? Ma, hajde, molim te! Sve je to ionako samo jedna umišljena komunjarska fukara bez ikakvih ideja ...a slušaj: imam sjajan tim i o tome najozbiljnije razmišljam – mislim , to oko Vlade!

Naglasio je riječ »Vlade« i kao da je htio na brzinu da me upakuje u nju i u sve poslove koji stoje pred njom.
· Da. Da, ne moraš uopšte  da se plašiš! Ja ti ovo najozbiljnije govorim...!

Gledao sam ga  začudjeno, ali se on samo   pobjednički osmjehivao ne ispuštajući me  iz svog pogleda, držeći me u njemu kao kakav hipnotisani plijen. Bogami, ona gljiva već uzima svoj danak – pomislio sam, no Joga je tek tada  počeo da navaljuje:

· Koliko vidim slažeš se, ako sam te dobro razumeo, ha?
· Pa i ne slažem se baš, ali nema veze – odgovorio sam mu koliko da ga se riješim, ali se on onda malčice ljutnu na mene: - Vidim da me uopšte nisi razumeo! A kažem ti,  neće to  biti težak posao. Biće to više timski rad! Svi ćemo malo da zapnemo, a ti bi mogao da uskočiš onako, više da pomogneš ... Trenutno mi je ostalo upražnjeno  mesto u ministarstvu kulture, a mogao bi ti  da valjaš i u ministarstvo vojno – poznaješ valjda vojsku!?...
   Nakon kraćeg razmišljanja – nemajući kud – odlučio sam da licitiram: - Samo nemoj ministarstvo vjera! Na to nikako  ne pristajem... neću da slušam onog tvog« Sotonu » što u crnoj mantiji   hoda naokolo sa onim gvozdenim štapom!


-Pa, čekaj, bre! ... Vera i kultura, to mu dodje nekako dosta srodno. Poznaješ  valjda religiju, pošto ni ti nisi bez korena. Pravoslavac si, je li tako ...? A onaj štap – kako ti reče – ono nije nikakav štap nego je to vladičansko žezlo! ...

- Joga, ne vuci me za jezik! Osim ministarstva kulture ništa  drugo ne dolazi u obzir.


-Pa, dobro! Neka ti bude. Bićeš ministar kulture!


-A ti ćeš biti premijer, je li tako?


-Ama rekoh ti da će to biti više timski rad, ali nikakva Vlada u senci ne dolazi u obzir! To sa  vladama u senci je najobičnija podvala narodu. Vlada spasa nama treba! Da  najzad skinemo sa  vrata ove plaćenike i antihristove! Ja na tome već odavno radim!
Ništa mi nije odgovarao u vezi  premijerskog mjesta. Samo mi je napomenuo da ima  ili da postoji i jedno ministarsko mjesto bez portfelja, te da će ga on pokrivati. Meni je dodijelio kulturu i još jednom  me upozorio na ozbiljnost situacije  u kojoj nam se zemlja nalazi. – Da krenemo, bre, već jedared i da ne gledamo kako sve oko nas propada!!!

-U redu! Krenućemo – odgovorio sam mu – ali najprije daj da potražimo kojeg vrganja, jer je nemoguće  da su svi nestali...?!

          Veliki Mag Joge se  usprotivi takvoj mojoj želji. Bio je previše zagrijan idejom o formiranju vlade spasa i, što je bilo još nepovoljnije za mene -  prije  njezinog inaugurisanja svakako je  htio da već do prvih jesenjih kiša sagradi  svetište Majci Bogorodici i  još i hram Svetom Iliji na  dvoma susjednim brdašcima koja su se nalazila tik uz hrvatsku granicu i koje smo mogli sasvim lijepo da vidimo iz naše šumice.


-Hoću da pariramo Hrvatima! – rekao mi  je energičnim glasom i sa sjajem u očima koji  samo što nije varničio  uslijed prevelike želje da se sve to čim prije završi!
Želio je da ta svetilišta u potpunosti zasjene  ono njihovo u Medjugorju – sa ili bez vidljive suze na licu Bogorodice. Pretpostavljao sam  da nije volio da i  naša Bogorodica plače! Ne znam, doduše, kako je zamišljao lik Sv.Ilije, ali znajući za   tradicionalnu gromovitost i silovitost tog  sveca, pretpostavljao sam da bi mu on poslužio  kao utjerivač straha svim onim  ništiteljima pravoslavlja!

Nisam imao ni volje ni vremena da dublje zalazim u sve pojedinosti. Bilo je sasvim dovoljno to   što sam pristao da budem ministar kulture, te sam se potajno čak i radovao što ću pod njegovom dirigentskom premijerskom palicom dobiti priliku da  rješavam sva ona decenijama i vjekovima  nerješena  pitanja iz oblasti kulture... Kažem, pomalo radovao, zbog toga  što ću se moći posvetiti nečemu tako  suptilnom i neuhvatljivom – unaprijed ubijedjen kako neću moći ništa da uradim na tom planu!!!
I ranije sam naglašavao da sam nepopravljivi pesimista. Optimista  je bio jedino  Veliki Mag Joge. Uz njegovu pomuć ću se valjda nekako snaći. Ništa nisam želio da mu unaprijed obećavam. Ne stoga što bih ga razočarao, već jedino radi toga da bih mu i dalje  posmatrao  blaženi osmijeh na licu. Bio je toliko osokoljen, tako mnogo zadovoljan!
      Bio je toliko sretan, da je odmah poželio da se ponovo opruži  po vrhu zidića. Da još malo  osjeća vrelinu njegovog zagrijanog kamenja. I uradio je to. I, samo što se bijaše umirio, pogled mu iznenada  odluta prema onoj ogromnoj stijeni  koja je pregradjivala cijeli dolac i od čijeg sam ja kamena prije toga htio da pečem kreč!
Pokazao mi je na nju sa nekakvim strahopoštovanjem u pogledu i rukom mi dao znak da ćutim, da se umirim! Pozvao me je da se skoncentrišem , jer će on u nastavku putem indukcije privući  iz nje dio  energije koju će zatim prenijeti i na mene.

Znajući kako sam i do tada već na stotine puta brao »obran« bostan -  dragovoljno sam se prepustio njegovoj želji. Nimalo mu se nisam protivio. Neka me inducira, neka radi šta god hoće, samo neka mi ne kaže kako će nam poslije toga niknuti novi zubi! (I meni je nedostajala  čitava jedna strana u donjoj vilici!) Dugo ga medjutim poznavajući, nisam se plašio ni od takve mogućnosti – mogućnosti , da nam obojici zablistaju kao biser novi, bijeli zubi! Ipak, minula su vremena u kojima su se dogadjla čuda – pomišljao sam i  opet bio zadovoljan  jedino izgledom prirode i  njenom raznolikošću  koja je defilovala  kraj nas.
Bio je početak zlatne jeseni. U vazduhu je poigravala ustreptala svijetlost, sva u odbljescima i titrajima. Pokazivale su se na lišću  i prve boje jeseni. Poneko od njih, zalelujano u padu,  zalebdjelo bi  mi nad glavom. Samoća i tišina su mi prijale kao malo kada. Joga je bio  napola obamro i  izgledao je samrtnički spokojan poslije uspješnog formiranja » Vlade spasa«. Ležao je umrtvljeno na ledja i pri tom udisao i izdisao ogromne količine vazduha kao da je napumpavao  ili ispumpavao neku veliku unutrašnju gumu!
Usukani i crni čuperci  koje su mu  virili iz ušiju nalikujući na repove  puhova, stameno su stajali  na svom mjestu.

Dok sam ga posmatrao i sam  zapadajući u sličnu obamrlost, začuh kako  me  iznenada pozva:

· Je li, bre! Osećaš li nešto?

· Šta »je li osjećam«? – trgoh se i upitah ga.

· Pa to – da do tebe pristiže energija...???

· Ah! Osjećam, kako da ne!

· E pa, lepo. Ostani tako i dalje... i, nemoj mnogo da se naprežeš! Mislim, nemoj psihički mnogo da se naprežeš!
· Neću!  Neću! – rekoh mu, ali mu se ubrzo ponovo obratih za pomoć, za pojašnjenje. Upitah ga: - A možemo li da razgovaramo? Onako, samo da ćeretamo u pola glasa?

· Pa kako da ne! Čak naprotiv! – razveseli se i živnu kada mi , ali mu se onda lice  ponovo smrknu.

· Ipak nemoj! Radije pričekaj još malo. Moguće je da će se u ovu energiju iz stene  uliti nešto i od kosmičke energije ...  Imam ja i za to načina!

· Dakle, da čekam?!

· Da. Da, pričekaj još malo!

I onda sam čekao.

Ćutali smo. Što se »Vlade spasa« tiče, Veliki Mag Joge je mogao da bude potpuno miran. Taj posao je  trenutno bio skinuo sa vrata. Nije mi se o tome povjeravao, ali mu se to jasno vidjelo na licu;  odisalo je blaženim i nevidljivim osmjehom, najviše pri tome  ličeći na lice egipatske  sfinge od besprijekorno izglačanog crnog  granita! Imao je osim toga  i strahovito veliku glavu kruškolikog oblika. Ogromnu i ošišanu glavu. Kratka kosa na njoj mu se mjestimično bjelasala od prosjedih dlaka. Na zatiljku su mu se ocrtavali  udvostručeni mesnati uvojci uslijed nabreklog mišićnog tkiva;  čelo mu je bilo glatko a koža na  njemu zategnuta do pucanja!
Sve u svemu, kompletna figura Velikog Maga Joge najviše  mi je ličila na kolosa sa Rodosa, mislim  jednog od sedam ili osam svjetskih čuda!
Zavaljen i opružen po zidu, opet je glasno  izdisao povremeno ispuštajući neke neartikulisane šumove. Iza ko zna kojeg po redu od tih šumova, još me je jedanput  pozvao:


-Jesi li prikupio štagod?! ... Mislim od ove energije!


-Krcat sam! – odgovorih  mu.


-More, meni je sve ovo nešto mnogo mršavo, tanko ... A šta kažeš da začas trknemo  do Vilinog gumna? Nije daleko odavde. Da skoknemo začas, jer ne zovu ga uzalud   V i l i n o  - mora tu nešto da postoji dok ga tako zovu!?

          Ništa mu nisam odgovorio. Mrzelo me je da mu svaki čas odgovaram na ista pitanja. Uostalom, i sam sam imao svojih slabih trenutaka, pa ako bi neki od njih isplivali na površinu ko zna šta bi se sve  moglo dogoditi!? Prištedio sam ga štedeći usput i sebe i samo sam ga posmatrao. Gledao ga i privremeno ga  stavljao u jednu od onih krečana-klačina, takoreći u sami centar njezinog razgorjelog vatrišta... Prije toga danima sam nanosio gomile granja od najrazličitije makije; sjekao  crnolisnatu česvinu skupa sa žirovima, brao mirišljavu mirtu i još mirišljaviju od nje lovoriku, dalmatinsku   smriku sa kafenim i plavim bobicama, pa zatim vrijesinu, a iza toga sve to bacao  u razgorjelu vatru. Čekao sam na kraju da makija izgori i da žar u grotlu dodje do bijelog usijanja, a kada se to dogodi – ubacih Velikog Maga Joge u strogi centar  žarišta. On samo zacvrča. Izvi se nad njim   gusti, crni i ne manje mastan dim iz kojega se širio neopisivi smrad; Joga je gorio i topio se ko čvarak. Nestao je u sekundi.
Iza njega je ostao samo pobjeljeli žar – usijana i užarena  masa posrijed koje  se vidjelo još samo nešto sićušno i crno –nešto nalik na crnu kosmičku rupu!
Joga se pretvarao u tu crnu rupu, jer mi je   natovario na vrat ono najnepotrebnije   ministarstvo  koje nikome ništa   nije značilo...!?  

     Kada se vatra u cijelosti stiša i ugasi, spustio sam se na morsku obalu da bih »oprao« ruke!!! Čučnuo sam na oštar hrbat jedne od seka koju je oplakivalo more i potom  se zagledao u mirnu površinu mora. Površina mora  je bila glatka i poput čelika se  presijavala .  Samo jedan njezin mali dio pokrivala je  sjena  od visoke litice iza mojih ledja, dok je  ostatak u cijelosti bio prekriven purpurnom bojom predvečerja. Voda je bila izuzetno bistra i providna, te sam iz džepa izvukao kolut sa najlonom s namjerom da se u nastavku prepustim užitku pecanja.
I, samo što sam zabacio jedanput ili dvaput, izronivši iz makije, sa vrha litice se  oglasi  jedan od otočana:


- Asti onega Boga, ma kako je samo  zadimija! ...  Malo je zasmrdija,  i poslin je lipo iša ča u onu stvar, ako ćemo se pošteno izražavat!

Pogledao sam ga i napravio se da ga  ne čujem. 

On je onda  nekud nestao.

Ostao sam sam i mogao sam na miru da se prepustim  pecanju. Sreća mi se osmjehnula već kod prvog zabačaja. Izvukao sam  lijep primjerak plavog kantora, a onda i jednu potešku  i kao žar crvenu logrnju. Crvenjela mi se pred očima.

Pecao sam  uživajući u samoći. Lovio sam osrednje fratriće koji su bili zlatnožute boje i koji su bili božanstveno lijepi, a onda mi se na udici sama zakači i jedna veoma velika i  nezgrapna grdobina. Jedva sam je izvukao iz vode. 

Uto se onaj otočanin ponovo stvori kraj mene. U rukama su mu se vidjele »gradele« i demižana  vode ili vina – kao da je znao da sam  ožednio!

Zastao je pored mene kao što zastaju stari poznanici i rekao mi  kako je došao da skupa pečemo ribu koju sam ulovio.
· Ma je nećemo na onu tvoju smrdljivu vatru! Založiću ja drugu, a evo ovod je i vino, moje,  domaće! ...Ola, ča ćemo se nabucati i napiti! – rekao mi je.

Pristao sam bez razmišljanja. Riba je bilo i više nego dovoljno. Izvadio sam nožić iz džepa i počeo da ih čistim, a  on – taj Frane – kako mi je kazao da se zove – on je već podlagao novu vatru.

Brzo smo ispekli ribu i zatim smo je polagano jeli pijući onaj njegov »mali plavac« koji nam se lijepio za usne i grlo! 
Frane mi je za to  vrijeme pričao  o nekom svom mazgovu ili mazgi – mazgovu koga je nazivao nadimkom »Bilac«.

· ... Eh, oti moj Bilac!!! – rekao mi je tužnim glasom! -  Zbog njega san ja i poludija  i završija u ospidal, na psihijatriju – u ludnicu! A baš mi ga je ža! I, uvik kada ga se sitin, meni oćedu suze na oči poteć! A bija je dobar ka kruv i mnogo, mnogo pametan. Bija je pametniji od čovika... Bija je car medju mulima. Takega mula  nikor više neće jemati. Nas smo ti se dva slagali ka dva najboja brata. I koliko  san samo  s njime  zemlje uzora, koje puste masline okopa, u jematvu iša, pa i druge silne posle završija u njegovemu, ajmo kazat, dugome viku! Pa i je, ima san ga priko dvadest godin, ako neće biti i koja više?
Bija je na kraju dobro ostarija i posidija i radi tega  san ga ja i zva Bilac! Bija je puno ostarija, ma se isto nije predava. Nikada se ni moglo dogoditi da bi ga u štalu moga zateć ležećega! Uvik bi me ositija i omar bi počeja kopati kopiton. Zadnjega lita prije no ča ću ga prodat, počeja se puno mučiti s probavom. Čreva mu nisu dobro radila. Po cilu noć je frkta i tražija me... Ča mu sve nisan dava da ije i pije, ali on ništa od tega nije tija okusit!

Jedne noći za vrime punega miseca, zajaha san ga i krenija s njin u bračka brda. Cilu smo noć tukli kamenje po uzbrdican, sve dok se moj Bilac vas nije ispotio, dok nije zapliva u vodi od znoja... Poslin sam ga vrnija u štalu i ništa nisan stavija preda nj. Izjutra, bija se obilato ispraznija, i ka da je malo živnija, , ma ja san svejedno zna da  da s njin  neću  moći dugo durat!
A baš u te dane u mistu su se bili pojavili  niki Talijanci da ćedu otkupljivati konje i tovare. Neko in je reka i za mojega Bilca. Lipo su me pronašli u maslinama. Došli su kamionetom i davali su mi velike šolde, jer je moj Bilac vaga blizu četiristo kil!Nikao se nisan moga odlučit. Kako da ja prodadem svojega Bilca koji me tako virno služija? Ali, kada su oni počeli navaljivat,  ja san se  počeja pomalo predomišljavat, i odlučija san se na kraju da in ga prodam.


- Eto van ga! – reka san i tu je  nasta problem. Moj je Bilac ositija da mu se nešto sprema. Potrga je konopac s kojin je bija vezan za maslinu i dotrka je k meni. Kada san ga ja tija uvatit i odvisti prid kamionet, otrga se i meni. Više ga nisam moga stići koliko je biža. Molija san one jude da sklonidu kamioncin kako bi ga ponovo namamija ... I, zva san ga: - A ča je, moj lipi Bilac? Ča si me se prepa? Oli ti meni ne viruješ!!! ... I sve san ga tako vara i laga  dok ga nisam uhitija. Poslin  sam  mu na glavu stavio niku vriću, pokrio mu s njon čunku i oči i reka onim judima da kamion parkiraju uza zidić kraj maslina, pa da onda od dasak naprave  most ka ča je ono za trajekt, te da mu kaišima zavežu stražnje noge i da ćemo ga onda tako potezat i uguravat odostrag u kamionet!
Poslušali su me i mi smo to brzo završili. Bilac je bija u kamioncu. Bija je zatvoren, ma je isto tuka i pridnjim i zadnjim ... Mislija san  da će sve razvalit i da će nam jopet uteć! Ali nije. Ka da se bija malo smirija kada su upalili motor.

        Prid  nego ča će krenit, kaza san in da mu vriću nikako ne skidaju barenko dok ne zajdu iza okuke. I onda san se ja sakrija iza masline i dugo, dugo san gleda u nj kako ka mečka stoji u prikolici ... I prije no ča će stići do krivine, moj je Bilac  nekako sam skinija vriću i, okrenuvši se put mene,  žalosno njisnija da mi je srce raspara ... ka da me je nožom ubo! Suze su mi potekle, ča ću ti lagat,  i ja san se ondar zaplaka ka malo dite od žalosti. Moj me je Bilac za to vrime  samo prikorno promatra i potem ga više nisan moga vidit!!!
      Sićan se samo da san u neku uru potrka za njim svon snagom da bi ga stignija i oslobodija...Trča san ka lud za kamionetom, a ondar me je izdalo kolino i ja san se srušija ka trupac na oni tvrdi asfalt i udrija u njega glavon! Od tega san i poludija ...
       Poslin, kada san stiga doma, prid kućom san macolom tuka  jednu veliku stinu za koju bi moj Bilac uvik zapinja nogama kada bi se vraćali iz polja...  Tija san je svu stuć u komade! U temu poslu uletila mi je mrvica  kamena u oko, pravo u očni živac, ča me je jako zabolilo. Mora san poć u doktora. On me je i spremija za Split i proglasija me ludim!!!

       I, eto, tako san ti ja završija na psihijatriju – kazao mi je na kraju Frane.

       Već smo bili pojeli svu ribu, ali smo i dalje pili vino, a onda je s mora počeo da duva neki hladni burin. Noć se polako spuštala oko nas i ja sam se, onako pripit, odjednom našao u autobusu .......

 ..............................................................................................................................
    ...      Putovao sam  prema ili iz Mostara, ali sve kao nekim zaobilaznim putem, i sve vrijeme puta – ne znam zašto – pred očima  mi se nadnosilo smrknuto lice Ali-paše Rizvanbegovića – Stočevića!??

Putovao sam nekim starim  »Centrotransovim« autobusom koji je bio poluraspadnut uslijed prevelike izraubovanosti u toku rata za srpsku, hrvatsku ili bosansku Bosnu???
Ali-paša me je čitavo vrijeme  smrknuto gledao i ljutito otjeravao od sebe, govoreći mi: - Marš, bre, nikogoviću! Sikter odavdje da prodjem!

Strahovito  ljut zbog nečega, vitlao je kamdžijom i još ljuće psovao nekoga iz sopstvene pratnje kao da mu se o glavi radilo.

Čudio sam se i pomalo strahovao koliko je istorija bila porozna i šupljikava...   I Ali-paša i njegova pratnja sporo su napredovali  krećući se onim dugim, ravnim dijelom puta što od Vrapčića vodi prema Bijelim potocima, Salakovcu i Aleksinom hanu...

Toliko su sporo napredovali da sam im ja iz autobusa morao pomagati i povlačiti ih kako ih noć ne bi stigla!???

Moja im pomoć ništa nije značila!!!

Kod Prigradjana – onamo gdje Neretva teče iza velike, kamenite okuke ispod brane na Salakovcu – baš na mjestu na kome će se Selimu Šantiću u ljeto l993. godine kosa sa glave podizati  zbog stotinu najrazličitijih šumova vode koja je proticala –šumova od kojih će se njemu uvijek činiti da je gaze »HOS-ovci« - baš na tome mjestu  posustala je i Ali-pašina pratnja i kao snoplje popadala  na nekom zelenom livatku...
Tada je i naš autobus počeo da se kvari, a na moju ispruženu ruku  u znak pomoći Ali-pašinoj pratnji, jedna od žena koja je sjedila  odmah uz šofera, ispružila je svoju i s njom odmjerila do lakta u mom pravcu...!

Na autobusu se već dimili točkovi od pregrijanih ili zapaljenih diskova ili pakni, ali je u njemu i dalje nesnosno treštala  muzika iz nekog pretpotopskog, pokvarenog kasetofona. Do bola se ponavljao isti refren iz loše, petparačke kafanske pjesme. Odjekivalo je:

         » Hajde, brate – popij malo!

          More, hajde, hajde – kad si trezan nema vajde!

          Kada piješ, kada piješ – sve ih šiješ!!!«

    Urnebes, opštenarodno veselje i »kad je bal, nek je bal!« - dostigli su vrhunac u trenutku kada je žena sa prvog sjedišta kao raspamećena počela da ijukće i da zavija opjevavajući i žaleći istovremeno za Radovanom Karadžićem ...

    I sve je ona tako »ijuktala« uvijajući se u struku kao zmija-šarka do naspram Makljen-planine ili možda čak i do Trnova kraj Sarajeva (Pošto uopšte više nije bilo važno kuda se putuje?!);  odušivala zbog neke svoje teške muke ili slatke čežnje, a ja sam se pitao ko li joj je muž i razumije li ta žena išta pod milim bogom dok vozaču do sebe na silu ugurava u usta s vrha zaguljenu bananu ... Tuga me je zahvatala  što su od Vrapčića do Bijelih potoka, pa i dalje od njih, skoro sve kuće bile porušene. Na neporušenima koje su ležale u mrklom mraku vidjele su se na bijelim fasadam rupe od šrapnela i metaka i izgledale su kao da su ih stršljenovi bušili....
Boljelo me je i to što se Ali-paša na mene ljutio bez ikakvog razloga, a žalio sam i što zbog pomrčine  neću moći vidjeti najljepši dio kanjona na Neretvi kod  mosta »Begića i Begovića« - mosta, na kome će neki izuzetno zao čovjek masnim sprejem  zatamniti početna slova, pa će tako ostati vidljivo samo ono: ».egića i . egovića« ...???

Štošta sam žalio slušajući onu suludu kafansku »popevku«, ali ništa nisam mogao da uradim! Samo mi se pred očima i dalje nadnosila pomrčina i sve mi više bivalo  hladnije oko srca! Plakalo mi se od iznenadne tuge što se ni iza rata ništa promijenilo nije;  gledao sam suznim očima kako kraj puta, napušteni, stoje na drvenim tezgama džakčići mandarina od po lo kilograma .
A Neretva, nevidljiva, umjesto da teče, samo se ljeskala u trima branama uzvodno od Mostara odavno pri tom potopivši živopisno vrelo kod Aleksinog hana uz koje su nekada davno, davno rasle i one tri topolice, a ja stajao uz vrelo pijući svoju  c o c t u – piće kojega sam jedino pio u svojoj najranijoj mladosti ...

Sve je u tim trenucim  preda mnom dogorjevalo kao u nekom velikom požaru!

Nevidljivi plamen sagorio je i u pepeo pretvorio najprije onu moju veliku nadu, a za njom i sve ostalo ... Žar koji je svjetlucao iza velike vatre, uopšte me više nije interesovao!
To se u meni budila moja stara melanholija razgarajući se i pustošeći sve oko sebe! To se Mostar moje mladosti skupa sa Ali-pašom Rizvanbegovićem-Stočevićem  poigravao sa mnom sve od Stoca i Bune – poigravao i natjeravao da ćutim i trpim!!!

Jedan drugi beg za to vreme – moj  Junuz beg iz hlada brijestova  sa njive na Junuzevici, sjetnim glasom me je savjetovao da što prije odem iz Makedonije  kako bih vidio kako svijet izgleda spolja, ništa mi pri tom ne govoreći kakav je on iznutra!???

Bijah i ostadoh njegov »pezevenk«, što stariji sve nemoćniji i sve nervozniji, ali i dalje uvjeren kako su ljepota i dobrota, uprkos svemu, neuništive!!!

I samo što sam na to pomislio, onaj se ćoravi kasetofon ponovo oglasi: »More, hajde, hajde – kad si trezan nema vajde!«
Nad Mostarom- osvijetljen u daljini – uzdizao se monumentalni  »K r i ž », a na drugoj obali Neretve, nevidljive, ležale su u mraku džamije! Od starog mostarskog mosta ne bijaše ostao ni kamen na kamenu! »Toliko li zarem od sve naše medjusobne balkanske ljubavi – pitao sam se! Toliko, zar?« Niko mi ništa nije odgovarao, a autobus je nastavio vožnju kroz noć .......

      Probudivši se iz drijemeža, iznenada sam osjetio  oštru bol u povredjenom koljenu. Veliki Mag Joge je i dalje ležao kao razvaljen na vrhu zidića. Bio je budan i češkao je svoj razgolićeni trbuh dosadjujući  se. Kada me je ugledao, upilji se u mene i reče mi:
· Ala si ti dugo spavao! I sve si, bre,  nešto mljackao u snu! Mora da si sanjao nešto mnogo lepo?

Postidio sam se pred njim i ništa mu nisam rekao. Osjećao sam se još popišanije nego kod onog prvog topovskog položaja zbog  moje »paljevine«!?...

I tada me je on ponovo  pozvao i još ozbiljnije počeo da mi nešto obrazlaže : - Slušaj!, rekao mi je povjerljivo:  - Ova šuma je u veoma hrdjavom stanju! Zapuštena je i puna je gubara, ovih , bre, skakavaca ... O tome bi i naša Vlada trebalo da povede malo više računa! Ja bih se založio za to da se kroz nju naprave tranšeji, pa da se u njih pobaca sav ovaj otpad i da se posle toga malo pričeka i  da se sve to kompostira... Zatim da se nahitnije sadi nova šuma: neki atlantski borovi ili, recimo, one džinovske sekvoje, pa čak i libanonski kedrovi! Ovo podneblje je kao stvoreno za takvu vrstu drveća. A mogla bi tu da nadje mesta i naša Pančićeva omorika! ...

Bilo je očigledno da ga je nervirala uboga krška golet sa svim onim gomilama smeća. Nije podnosio ni onaj protegljasti i kao na štapovima nasadjeni raštan u docima čija se oskudna zemlja crvenjela  iz daleka. Više mu je imponovala raskošna i ničim obuzdana snaga džinovskih sekvoja.
I inače, moj budući premijer je bio radikalno nastrojen i takoreći nepomirljiv u svemu što mu se nije dopadalo. Pomišljao sam kako će na svom poslu budućeg predsjednika vlade biti u stanju da prevazidje i zasjeni sve do tada poznate prve svjetske ministre; da im se sa lakoćom nasmije u brk i da doživi neslućenu slavu ili pak da bude suočen sa do tada  nevidjenom konfrontacijom... U tom svom meteorskom uzletu i svjetlucanju mogao bi da zasjeni čitavo jedno tuce Konfučijanaca, Makijavelista i Čerčilovaca; da ih  hametice i do nogu potuče i da niti za jednog od njih ne osjeti ni trunčicu sažaljenja (Neka im se, bre, napune gaće!) ... Čak bi i one koji bi ga eventualno slijedili u njegovom premijerskom poslu izvrgavao najbesprizornijim porugama!
Postojala je samo jedna stvar koju je on stavljao ispred  svog premijerskog posla: bila je to Monarhija!!!  Naravno, Republiku bi odmah ukinuo, to jest »dokinuo« (kako je volio da se povremeno izražava!). Monarhija – pa hljeb, a nikako obrnuto. I to zna se čija – naglašavao je. Prestolonaslednika obavezno treba da dovedemo, nego šta -   bivao bi izričit i neumoljiv!

Ipak, ime budućeg suverena nije želio glasno da saopštava, da li zbog svetogrdja, ili zbog dvoumljenja  oko dviju kraljevskih dinastija – tek,  ostajao je nedorečen!
Ja sam, nisam mogao da znam  ko je taj sretnik, ali se takodje nisam usudjivao da ga o imenu  javno pitam. Na toj točki trebalo je i da započne i da se iza toga i završi naš budući otvoreni sukob-mimoilaženje iza kojega bi neminovno uslijedila moja neopoziva ostavka! Ostavka, zbog koje on ne bi ni trepnuo!

Očekivao sam  da će se upravo tako  dogoditi, jer sam i inače volio da unaprijed  pakujem  kofere, pa čak i onda kada to niko nije tražio od mene. Bio sam vječiti opozicionar i neizliječivo loš prognozer na mapi političkog neba;  uz to još gori moralista, a uza sve to i utučeni pesimista kome je jedino Veliki Mag Joge mogao da povrati dio samopouzdanja, i to tek na pragu mojih šezdesetih godina života ...

Iskreno sam  suosjećao s njim što ću  na kraju morati da ga razočaram, ali sam i dalje bio uvjeren da će on  sve to lako podnijeti.

Nisam volio monarhiju. Nisam želio ni da čujem za nju! Dok budem radio u vladi, svoj ću posao predano obavljati i samo ću se kulturi posvetiti. Posmatraću kako se ljudi ponašaju na javnim mjestima, u mračnim diskotekama i po tajnim skrovištima gdje se diluje droga, ali ću na stvari gledati trezveno i  kao na proces koji traje i koji će se na kraju  sam nekako završiti – sa ili bez svog sretnog  svršetka!... Nisam  bio sklon da ljudima savjetujem  šta će raditi i kako će se ponašati, ali  ne samo zbog vlastitog komoditeta, već prije svega zbog mogućeg kontraefekta!
Neka elementarna logika mi je nalagala da nikome ne treba  da popujem; nisam htio sebi da stvaram nove neprijatelje, a na oportunost sam gledao isto kao i na značenje pojma relativnosti. Sa takvim rezonom meni samom je bivalo najteže, jer se oko mene neprestano formirala grupa neotesanaca i ostrašćenih primitivaca, ali sam i kod takvog stanja stvari uvidjao da budućnost  pripada upravo njima!!!

Gora od te gomile neznavenih, bila je još samo elita! Ni nju nisam podnosio niti je pak cijenio! Takozvana zlatna sredina kao da nije  postojala, ili ako jeste,  nije se vidjela od ta dva ekstremna pola.

Mislim da sam se i sam nalazio u njoj, ali mi za tako nešto ni od kuda nije stizala potvrda. Moguće je da sam povremeno lavirao i prelivao se u oba ta pola i istovremeno se nalazio u sve tri skupine. Čas fukara, čas nabjedjena elita i možda najmanje zlatna sredina – onaj stub matice u nasilu i nakrivo potekloj struji iza nekog od brojnih vjetrova – struji, u kojoj je uporedo sa radioaktivnim plutao i ostali otpad!

Da se zbog takvog stanja stvari požalim svom premijeru – nisam imao srca! Plašio sam se osim toga da ni on sam  ne bi imao rješenje  za takvu vrstu mojih problema. Više od toga, strijepio sam da mi i sam ne potvrdi vlastitu misao, da mi ne kaže: - Pa, idi, bre!Sve ti je to ionako jedan te isti šljam – ista fukara! I, daj, majku mu, šta se oko toga uopšte uzrujavaš? Nego, gledaj ti da mi prvo  srušimo ovaj NATO-pakt, pa ćemo onda – kada slavenstvo malo ojača – drugu priču da pričamo i novu pesmu da pevamo...!
Hiljadu posto sam bio siguran da bi mi tako rekao tako nešto, jer sam svaki njegov odgovor unaprijed znao. Znao ga, pošto mi je i prije toga, dok je rat još trajao, neprestano ponavljao kako je on sa svojom grupom specijalaca pod kospirativnom oznakom »T -34« već poprilično uzdrmao tu izvikanu silu kada im je sa nekoliko elektroničkih projektila umalo potopio cijelu eskadru u vodama Otranta ...

Pričao mi je o tome pred kraj ljeta dok smo se sunčali na obali mora, i – moram priznati – tom je svojom pričom uspio da privuče  ogromnu pažnju velikom broju ljudi medju kojima su se nalazila i nekolicina sa doktorskom titulom. Oni su ujedno bili i njegovi najvatreniji  slušatelji. Zapanjila ih je i posve razoružala silovitost njegovog nastupa. Povjerovali su mu bez ostatka i tek se tu i tamo poneko od njih interesovao za sporedne detalje, ali je Veliki Mag Joge u nastavku neprestano vadio iz rukava sve  novije i razornije efekte svojih akcija!

      -Ušao sam im – rekao im je – elektronikom u samo srce  njihovog računara, a počeli su, bogami, i oni njihovi vajni »avaksi« da lete po nebu kao guske u magli ...Dobrano su se proredili na našem, pa i na nebima susednih zemalja koje su se – moram to da dodam – mizerno ponele prema nama!

I sva ta njegova priča sa plaže, kao i svi oni izuzetno jaki potezi koje je on povlačio na vojnom planu sa svojom izmišljenom »Tridesetčetvorkom« - sve je to bila podloga na kojoj se nalazio »ludi« kamen na kome je tog avgustovskog popodneva Joga stajao objema nogama!
I pod mojim se nogama nalazio isti takav ludi kamen sa kojega, ponekad, danima nisam silazio! Onda, slušajući ga,  nisam uspijevao da dokučim na koji je način  držao pod hipnozom  svu onu gomilu ljudi sa plaže. Bio sam  nešto bezvoljan i apatičan i nisam ga uzimao za ozbiljno, a on se baš zbog toga sve više rasplamsavao i blistao poput najsjajnije zvijezde... Gorio je u vlastitom vatrometu i bio čuvarom cijele Vasione!
Tada mu se nisam pridružio, ali mi on zbog toga nije zamjerio. Smogao je snage da se izdigne  iznad te moje trenutne slabosti za koju je neopravdano smatrao da je samo privremena , prolazna ... Bio je velikodušan u nekom božanskom smislu. Samo mi je povjerljivo došapnuo kako se na svaku silu jedino  istom takvom silom može uzvratiti, a ako je potrebno, ta se sila može i udvostručiti i ustostručiti!

Bio je spreman – vidjelo mu se to iz očiju – da spali sve mostove i da iza sebe ne ostavi ni kamen na kamenu!

Grleći u hodu jednog od dvojice doktora nauka koji je bio golišav kao i Joga, te opčinivši i jednog od pjesnika koji je sjedio i strastveno pušio, slavodobitno se šepurio po betonskom platou Topljanske plaže ...Vodeći tog doktora pod ruku, pravio je koncentrične krugove oko zabezeknute gomile radoznalaca koji su mu se svi odreda sklanjali s puta. Sve ih je opčinio, ali i zagospodario sa njima. Medju vjernim slušaocima bilo je i nekoliko žena. Na njih je ostavio najsnažniji utisak, jer su neke od njih  neprimjetno prilazile želeći da zastanu ispod njegovih put neba uzdignutih ruku; htjele su da osjete silinu   njegove   izričite riječitosti, ne zapostavljajući pri tom ni njegovu duhovnu moć i mesijansku ulogu koja je oko njega zračila nad čitavim prostorom plaže ...

Bile su to neke veoma sitne ženice, ali je svaka od njih isticala upravo ono što je bilo najprivlačnije na njenom tijelu, uopšte ne shvatajući pravu misiju  Joge. Čak i kada im je sasvim otvoreno i neuvijeno govorio o biološkim resursima – čak ni tada nisu razumijevale njegovu krajnju namjeru.
On sam, zapadao je doduše počesto u otvoreni »misticizam« i takoreći nasumice hodao ivicom naslućenog, ali je ženama upravo to godilo. Njihovom se uživanju nije mogao sagledati kraj. Neuke i preosjetljive po svojoj prirodi, nisu mogle da znaju da on u njima traži samo buduće herojine za svoje nove poduhvate...

Sa dvojicom doktora nauka veoma lako je izlazio na kraj. Sa njima je vjerovatno tog popodneva i iznjedrio ideju o formiranju »Vlade spasa«. Jednome od njih koji mu se bijaše prikrpio i koji ga je sve vrijeme u stopu pratio, čak je javno ponudio ministarstvo vjera. Ono mu je izgleda bilo najslabija karika u lancu budućeg kabineta.

· Tanasko, ti ćeš da budeš moj ministar za veru! -  rekao mu je zagrlivši ga oko vrata, ali se taj bivši ateista a sadašnji zakleti vjernik odjednom poče izvlačiti pokušavajući da Jogu nagovori da mu radije dodijeli ministarstvo kulture!!!
Imao sam, dakle, već tada svog »dvojnika«, ali kakav bih ja to ministar kulture bio ako ne bih uvažavao pravilo kvaliteta u kvantitetu??? Neka, dakle,  slobodno taj Tanasko bude ministar kulture, neka obilazi crkve, džamije i katedrale – neka sačekuje i ispraća i  konvoje izbjeglica i neka ih besprizorno laže... Neka čak ni svoju himnu ne zna, a za moju ostavku neka se nimalo ne brine. Ona ima biti u svakom momentu na aktiviranje!

        Tog popodneva, kao što  rekoh,  i sam sam stajao  na ludom kamenu sa kojega nikako nisam uspijevao da sidjem. Zvao sam i Jogu da mi pomogne da ga skupa uklonimo, ali on nije želio da usliši takvu moju molbu.

· Ma, samo ti lepo uživaj! - Ponavljao mi je osmjehujući se.Zasvijetlucao bi mu na suncu napola podjedeni zub pod zlatnom navlakom i ja sam morao da se zadovoljim samo tim osmijehom.
Nije me zaboljela ni nepravda koju mi je nanio  dodjelivši ministarstvo kulture onom Tanasku. Veliki Mag Joge  je bio posljednji u koloni učinilaca nepravde nada mnom, a da prije njega  ni sam ne znam ko to sve nije bio?!Moglo bi se slobodno reći da su bili svi sa kojima sam makar i samo jednom bio u prilici da se sretnem ili razgovaram. Uostalom, poznato je pravilo po kome se najveći neprijatelji kriju upravo u nama samima. Rukovodeći se tom logikom, išao sam toliko daleko da sam i u sebi pronalazio  neprijatelja, ostajući   i dalje na svom ludom kamenu i ostavljajući Jogi još više mjesta da se u potpunosti razmahne!Umjesto toga, iznenada napustivši  pozamašni skup radoznalaca, Joga – izuzetno zadovoljan zbog nečega – jednostavno ode da se malo »bućne« u more!???
Vidio sam ga kako je poplutao na mirnoj površini mora u čučećem ili čak sjedećem položaju. Ogromni volumen njegovog tijela istiskivao je nevjerovatnu količinu vode; ljuljuškao se kao ispražnjeni tanker kome je vodena linija stajala visoko  iznad razine mora.

Počeo je zatim u neko doba i da rasplivava oprobavajući se u više različitih stilova. Voda oko njega je proključala. Potom je naglo zaokrenuo podronivši ispod sebe i uz silovito šamaranje mora takoreći izglisirao na obalu. Tu ga je već čekao jedan od dvojice doktora, i to baš onaj kome ne bješe dodijelio nikakvo ministarsko mjesto u svojoj budućoj vladi.

Osmjehnut, Joga mu je iz vode ispružio ruku takoreći primoravši ga da mu pomogne da izidje na obalu, a kada se nadje na suvom, i dalje ozaren u licu, ponovo se osmjehnu doktoru kao da mu se ruga, a onda iznenada silovito krenu put njega... Poskoči usput sa lijeve na desnu nogu istjerujući vodu iz ušiju, a uplašeni se doktor ispreči  pred njim i unezvereno poče da ga sačekuje i da mu podviruje ispod pazuha. Imao sam dojam da je želio da ga što prije nešto važno  upita ili da mu kaže – nešto  čega se prije toga  nije  stigao  sjetiti ... 
U medjuvremenu je i onaj ludi kamen nestao ispod mojih nogu, te sam se  bio opustio i vrlo lijepo sam mogao da čujem svaku riječ iz njihovog razgovora.

Prvi se oglasio zapostavljeni doktor. Joga je bio spreman da ga čuje. Doktor je najprije pohvalio način na koji je  Joga plivao, a onda, unijevši mu se u lice, počeo je zabrinuto da ga pita:

· Je l te, pa da li, zaboga,  Vi ozbiljno mislite o onome o čemu ste malo čas ovde pričali – to, da ste maltene razjurili  ceo NATO-pakt sa ovih naših prostora?!!!

· Da! Najozbiljnije sam to kazao, a ako je potrebno mogu to i da ponovim, pa čak i da stanem iza svake izgovorene reči! – odgovorio mu je Joga.

· Ma, hajte, molim vas lepo! – rezignirano je uzvratio doktor.

· Šta »ma, hajte, molim vas lepo!«? Šta, bre, tu ima da bude čudno? Podvili su, brate, rep i otišli. Gde su sada? Dajte, pokažite mi ih!

· Ama, nemojte da pričate koješta, ta sramota je!!! A i gde su vama bile oči i zar niste videli  da su nas izlupetali ko staru kantu!?
· Koga su, bre, izlupetali...? A i gde ste vi,  čoveče,  uopšte bili dok sam se ja borio sa svojom grupom? – ljutnu se Joga na doktora, ali ovaj nije popuštao, nije se zaustavljao: - Ta gde sam bio? Ta  tu sam bio , a ne na mesecu, i – sve sam video! Pa zar vi zaista ne znate da mi u našem gradu više nemamo niti jednog mosta. Sve su ih srušili...!

· Šta srušili? – pitao je Joga praveći se nevješt: -Ih, čudna mi čuda porušiti svu onu starudiju! Ali, evo, već se grade novi. A tek kada mi dodjemo na vlast – tek ćete onda videti šta su pravi mostovi. Nijedan  neće imati ispod osam traka, i svi će biti viseći! Imamo mi tehnologiju za to. Ništa se vi zbog toga ne brinite!

· Pa, bogami, vidim da ne treba da brinemo kada imamo takve kao što ste vi!!!

Doktor je bio prilično iznerviran i kao da nije više bio u stanju da se kontroliše, jer je i nesvjesno skretao sa područja  pristojnog razgovora  i zalazio u polje ličnih uvrijeda.

Veliki Mag Joge  je u jednom trenutku podigao ruke uvis želeći da napusti takvu vrstu razgovora, ali se onda  ponovo izdiže iznad te posve prizemne sfere ostrašćenog govora! Još jedanput je pokušao da istjera vodu iz ušiju i bez razmišljanja krenuo prema meni.

Kada mi se približi, samo reče: - Ma, običan zevzek! Neka avetna komunjara. Ne veruje u koncept moje buduće vlade ... Eh, mnogo me zabole ona stvar što on ne veruje!

Stajao je neko vrijeme iznad mene, zaklanjao mi sunce, a onda, kao da bješe zaboravio nešto veoma važno, brzo mi  reče kako  mora ponovo da se vrati: - Moram, bre,  još jedared da se bućnem!!
· Šta je? Pokvario ti raspoloženje, a? – upitao sam ga.

· Ko? Ona avetinja? Ma ni govora! Sitan je, bre, on za mene ... nego, idem! Onako, da se još jednom bućnem, šteta je da se propušta ovo lepo sunce.

Ponovo se našao u vodi. Neke od žena koje su se nalazile u mojoj blizini kriomice ga zagledale  i divile mu se:  - Joj!, Gospode bože, kako je krupan! Kao mužjak morža je sa onom prosjedom bradicom – rekla je jedna od njih, a ona druga je onda  pakosno primjetila kako su mu kupaće gaćice  godinama neoprane, i onda su se obije glasno zakikotale.
Joga  je opet plutao na površini mora. Nije više rasplivavao ka prije. Ljljuškao se i dopuštao da ga struja sama nosi. Otišao je predaleko i više se nije vraćao. Promijenio je plažu ili se možda i vratio kada ja više nisam bio na njoj. Volio je tako da se gubi, da nestaje... Bio je zbog nečega potreban svima, ali ga niko nije želio u svojoj neposrednoj blizini. Kao da su zazirali  od njega i od njegove mesijanske uloge. Nije se uklapao u njihove šeme. Isuviše je  strčao i svi su htjeli da ga »potkrešu« - da ga svedu na neku  samo njima potrebnu  normalu...
Pomalo mi ga je bilo žao zbog toga. Moralo je da mu bude teško kod takvog stanja stvari, ali i ne samo zbog nerazumijevanja. O, razumijevali su oni njega itekako dobro, ali je nešto drugo izgleda bilo posrijedi. Nisam mogao da znam  šta je to drugo, kao što ni mnoge druge stvari  nisam znao. I sam sam kao i moj budući premijer morao neprestano da zauzimam odbrambeni stav  trudeći se da nikome ne dozvoljavam da me nipodaštava  i bezrazložno kinji ; branio sam se koliko sam najviše mogao povlačeći se u usamljenost u kojoj sam  nastojao da nadjem partnere za svoje nevolje ili, pak, da i u njoj dopuštam da me jašu – kada im je već toliko stalo do jahanja!!!

I nikada se pri tome nisam zapitao ne jašem li možda  i ja nekoga. To su, dabome, znali oni drugi medju koje  ja svakako nisam spadao.
Sa svojim premijerom nikada na tu temu nisam  pričao . Strijepio sam od njegove lakovjernosti, a još više od njegovih rješenja koja bi  sva odreda bila katastrofalna! Bio sam siguran  da to ne bi bila  nikakva rješenja, već da bi on  cijelu stvar  samo pretrupio nadvoje-natroje, ili bi  se, pak, iz svega izrodila  neka  nova, još veća  bruka iza koje bi mi on ponudio i sami svemir kao spas i utočište za naše nevolje ...!

       Vraćajući se sa plaže  tog avgustovskog popodneva i noseći preko  golišavog ramena svoj peškirić, dugo sam razmišljao o svemu i na kraju  se odlučio da ga čvrsto slijedim i u dobru i u zlu! Kao da sam  sebi govorio: »Ne napuštaj ga! Slijedi ga, pa makar  na kraju obojica  neslavno potonuli!«...

Pretrčavajući putem do stana vreli asfalt koji se mjestimice topio, svraćao bih usput i u  privatnu galeriju sa novim slikama. Zastajao bi kraj nje i iza njenih zastakljenih vrata posmatrao slike. Neke od vidjenih su mi se dopadale. Mnoge nisu. Na najlošijima se  n vidjelo najviše – štaviše, vidjelo se i previše!
To bi me obilje ubrzo zasitilo ili dotuklo, ali sam ja i dalje gledao. U nešto se moralo gledati. Bilo mi je smiješno da ne gledam u  stvari samo zato što mi se one ne dopadaju. Prosto sam se prisiljavao da to radim, sve vrijeme govoreći sebi: » Gledaj, kada ionako ni za šta drugo nisi stvoren! Gledaj, kada ti je dragi Bog u kojega ti ne vjeruješ podario oči da  sa njima vidiš – gledaj, i ne izvoljevaj mnogo! Gledaj, pa ćeš na kraju možda nešto i uspjeti da vidiš!?...«
Na kraju sam se i od takvog svog stava morao braniti (jer se ja uvijek od nečega moram braniti!) – branio se i ponavljao kako ću umjesto što se divim tudjim slikama jednoga dana napraviti  svoju koju ću sa zadovoljstvom  pokloniti Velikom Magu Joge. Daću mu je da je ponese na pučinu ne bi li  se na njenom nepreglednom prostranstvu ukazale sve njena mane i vrline... Bila  bi i biće to moja savršena slika o kojoj  ću ja sam  neprestano ponavljati  kako je totalni »fuš« i veliki promašaj!!!

Nikada nisam niti ću povjerovati u savršenstvo za koje mislim da ne postoji, ali ću svakako nastojati da moja slika ima plavu podlogu koja će biti prekrivena sa mnogo crvenkastih mrlja – baš kao i ona o kojoj  sam pisao u prethodnom dijelu teksta. One crvene tačkice ću još više umanjiti, svešću ih  na nevidljivo crveno, i to će biti sve! Plavo i crveno – nešto kao sinonim za nebo, more i zemlju – za prostor i vrijeme u kome se dogadjaju i kriju sva ona  nikada do kraja dosegnuta savršenstva ...
        Galerija pored koje sam prolazio obično je u tim popodnevnim časovima bila zatvorena, ali je meni i gledanje kroz   zastakljena vrata predstavljalo zadovoljstvo. O utiscima  koje bih ponio iza takvih razgledavanja, namjerno nisam želio ništa da govorim. Samo ću reći to da je svaka od vidjenih slika iziskivala silan trud i odricanje , ali i veliku dozu neobuzdane lakovjernosti i samohvalisavosti koja se ponekad graničila  i sa drskošću!

O, koliko je i kakvih sve  ne glavatih i kljunatih stvorenja prodefilovalo pred mojim očima, i šta se sve nije moglo i moralo vidjeti – vidjeti i pri tome  i dalje ostati  na životu!?
I, uvijek kada bih se udaljavao od te galerije, kao da sam od nečega bježao, kao da sam se nalazio u nečijem zabranu... Jedva sam čekao da sa Jogom  najzad krenemo u planinu u potragu za gljivama. Ko za inat, medjutim, u to se doba sušno vrijeme nastavljalo i trajalo, trajalo ... Jadni micelij, duboko sakriven pod zemljom, čamio je čekajući ne jednu, i ne malu, već  bezbroj jakih i učestalih kiša. Plašila me je mogućnost  da će i čitava jesen proteći bez ijedne kapi kiše, a ja sam  što prije morao   da krenem za Makedoniju kako bih obišao bolesnog brata ...

Veliki Mag Joge me je  stalno nagovarao da se zaputimo  na »nevidjeno«, ponavljajući mi kako mu se čini da je Poliporus  Giganteus sigurno već u začetnom povoju ...«Hej! Pa daj, bre, da krenemo, jer ga ja već vidim kako  klija uz neko hrastovo panjče i čeka na nas!!!«
Osmjehnut sa  svojim  podjedenim zlatnim zubom, čekao je na moj pristanak. Volio je tu ogromnu gljivu – taj orijaški »Zraštenac« od poludrvenaste, žutolisnate mase  koja bi i sa samo jednog panja mogla da nahrani barem dvadesetoro ljudi. I inače,  Joga je sve stvari volio u velikim količinama i ogromnim dimenzijama – kao da je bio pandan cijelom Kosmosu!
Za bilo šta  što ga ne bi zadovoljavalo, govorio je  kako je isuviše »sitno« i »mršavo«, a o »Giganteusu« je pričao sa oduševljenjem.

I uprkos mojoj želji da se što prije otisnemo u šumu, nisam pristajao na njegov prijedlog.

Iza povratka sa plaže i tokom večeri namjeravao sam da slobodno vrijeme iskoristim  da bih posjetio  sajam knjiga koji se održavao u gradu i u dvorištu kuće našeg jedinog nobelovca iz književnosti.

Kao i uvijek, na sajam sam krenuo sam. Iza jednog od postavljenih štandova sa knjigama ugledao sam i Jogu. Namjerno mu se nisam javljao. Ubrzo je trebalo da uslijedi i otvorenje sajma, čekalo se na tu ceremoniju .
Praćen  ovećom svitom, na dvorišnoj se kapiji najzad pojavio i aktuelni predsjednik savezne vlade, zagrcnut i usiljeno osmjenut bez ikakvog razloga. Posjetioci su odmah nagrnuli  u prve redove da bi ga vidjeli i čuli. I Veliki Mag Joge  se borio za svoje mjesto u publici. Stajao je u prvom redu i na sebi imao neku ogromnu košulju od zlatno-purpurnog damasta kao da je bila  šivena od neke jorganske navlake-šlifera! Bio je ležeran  isto koliko i usiljen i neprirodno ukočen i sa strahovito ozbiljnim pogledom. 

Aktuelni predsjednik vlade je sa nekoliko kurtoaznih rečenica i loše izgovorenih riječi u njima najzad otvorio sajam. Malo je pri kraju ostao dekoncentrisan, ali mu je onda publika zdušno pritekla u pomoć. Jedino Veliki Mag Joge nije mogao da  istrpi tu nepodnošljivu tišinu. Čuo sam ga  kako se glasno obrati predsjedniku: - Šta je, bre, o čemu  ti to uopšte pričaš? Uaaa!!! -  uslijedilo je  i to njegovo gromoglasno »Uaaa!!!« i razlijeglo se sve do obale mora.
Svi su bili zapanjeni. Došlo je do komešanja medju posjetiocima i na kraju je pristiglo predsjednikovo lično obezbijedjenje. Učtivo su Jogu izvodili iz dvorišta držeći ga sve vrijeme za ruke, a on  im se smijuljio u lice neprestano ih pitajući: - Šta me, bre, vodite? Je li to taj vaš demokratski kapacitet o kome neprestano pričate? Ne morate ni  da mi kažete da napustim sajam, sam ću to sa zadovoljstvom da učinim!!!
Posmatrao sam ga krijući se iza jednog od štandova. Bio je to makedonski štand knjiga. Zastao sam kraj njega i zagledao se u naslove, sve dok mi se na jednom od njih ne zaustavi pogled. Ugledah knjigu mladog turskog pisca Orhana Pamuka sa naslovom »Novi život«. Odmah me je zagolicala riječ »život«, i ja  uzeh knjigu sa police. Zatim  zasjedoh ispod  svijetla  ugradjenog na nekom oniskom zidiću i  odmah počeh da čitam, da  prelistavam i da se upoznajem s njom ...
Pročitao sam impresum, a onda počeo  ispočetka. I, zaista, već u prvoj rečenici, radilo se o »životu«, pa iako ne stvarnom,  taj je mladi autor  već na startu najavljivao briljantne stranice. Dopao mi se takoreći u trenutku. Poželio sam čak i da je otudjim – da je ukradem!?

Uto se kraj mene iznenada stvori mlada djevojka, više djevojčica i reče mi na čistom makedonskom da je slobodno mog čitati.

· A da je ponesem kući, pa da vam je sutra vratim, znate, živim tu blizu ...?

· E pa, može i taka! – odgovorila mi je nasmijana. 
Bez razmišljanja sam zgrabio knjigu dok se  djevojčica još ne bješe predomislila i napustih sajam.

Stigao sam u stan s namjerom da nastavim čitanje, ali sam se onda predomislio i sa knjigom u ruci sišao na obalu mora. Htio sam da je čitam sjedeći na nekoj od klupa na Šetalištu i da povremeno zurim kroz noć u pravcu pučine i,  da pušim!

Rasvjeta je medjutim bila veoma slaba, skoro nikakva. Samo je jedna od svjetiljki škiljila kroz tamu, a oko nje se vrtio roj mušica i bijelih leptirova svih veličina. Nije vrijedilo da se naprežem. Uz to bio sam zaboravio i naočare. »Ništa! Ništa, idem  iza tunela pa ću tamo malo da sjedim na onoj »svojoj« stijeni sa koje se kupam.« Spustio sam se niza stepenište  kraj tunela, zašao i u kamenjar i primjetio kako je oseka već uveliko nastupila. Opipavao sam u hodu sklisko i jedva vidljivo kamenje pod nogama i najzad  dodjoh do stijene.  Sjedajući na njezin zaobljeni vrh, izvadio sam iz džepa upaljač i paklicu cigareta. I taman što ću da pripalim cigaretu – na korak ili dva od mene – začuo sam  nečije posve utišane glasove. Ugledao sam kroz pomrčinu mladi par. Ona je sjedila mladiću u krilu, dok je on maksimalno bio pripijen uz nju i nešto je moleći  i uz vapaje tražio od nje.... 
· Ma, samo malo, molim te! – čuo sam ga  kako cvilećim glasom traži to nešto od nje.
Ona je sjedila u njegovom krilu i sve vrijem rukom sklanjala kosu sa lica, sa čela. Momak je onda opet cvilio  moleći je i ljubeći je po tijelu, i ponovo tražio: - Joj!, kada te ljubim, daj mi sam da vrščić ....!!!

Djevojka se dvoumila i uzdisala sve glasnije, a onda mu je odgovorila kako ni sam ne zna šta da radi.

Što se mene ticalo, taj sam njezin odgovor shvatao kao da mu je kazala da to što želi može  odmah i što prije da uradi!

Bio sam posve zatečen. Gladio sam rukom svoj novi upaljač, ali cigaretu nisam smio da  pripalim. Ćutao sam i bio zagledan u pučinu, u tamu, a onda su oni silovito krenuli jedno na drugo  takoreći bez daha!I sve se to odigravalo strahovito brzo. Vidio sam  momka poljeglog u udubljenju stijene i nju kako, opkoračivši ga, skide sve sa sebe. Zabjelasa joj se u mraku gola stražnjica glatka  poput nektarine koja ubrzano poče da se njiše u svim pravcima. Djevojka je iz sebe ispuštala glasne uzdahe i krikove i cijelo vrijeme mlatarala oko sebe svojom dugom crnom kosom. 
Prepao sam se od tolike njene silovitosti i počeo polagano da se izvlačim iz tog neugodnog položaja. Uspio sam učinilo mi se  da se neopaženo  udaljim. Zateturao sam se, doduše, malo  kroz vodu, ali se nisam osvrtao iza sebe niti se pak bojao da bi me oni  mogli primjetiti ili čuti.

Vratio sam se u stan sa knjigom u ruci i novim upaljačem, ali paklica  cigareta mi je ostala na stijeni. A baš mi se pušilo nakon svega vidjenog! »Ništa!« - rekao sam sebi. »Ništa, moraću ponovo da se vratim!«. 

Nisam uz to imao  imao ni para da bih sebi kupio novo paklo cigareta, te stoga krenuh bez razmišljanja natrag na obalu.

Za svaki slučaj, kada sam se našao u kamenjaru prije  one »svoje« stijene, pažljivo sam osmotrio okolinu. Ono dvoje se više nisu nalazili  tamo. Požurio sam  i ubrzo stigao do stijene na čijem se vrhu još iz daleka bjelasala moja paklica. Stigao sam i  do stijene , zasjeo na njezin zaobljen vrh i odmah i sa zadovoljstvom pripalio cigaretu. Dok sam pripaljivao, skupa sa reskim zvukom kremena na upaljaču i sa odsjajem plamena  , osluhnuo sam glasan šum u vodi ispred sebe. Prenerazio sam se. Ono dvoje  su sada bili u vodi do pojasa. I opet je on nju držao u naručju i ponovo je ona glasno jecala i uzdisala  visoko zadižući svoju  glatku, kruškoliku zadnjicu   iznad površinom vode poput neke rozikaste male plutačice. Uto me i njezin momak primjeti i odmah i bez razmišljanja se  glasno prodera na mene: - Šta je, bre, pederčino! Opet si došao da nas uhodiš?...
Dolazilo mi je da u zemlju  propadnem. Ćutao sam ko zaliven, a onda se sažaljivo oglasi i djevojka: - Pusti ga, molim te, vidiš da je to neki manijak! – rekla je to  i ponovo izbacila iz vode svoju oblu stražnjicu, sve dok na kraju nije  ležerno pustila da joj sama potone u vodi.

Svejedno što sam bio potučen do nogu, uspio sam da joj vidim i oblik i veličinu, i da usput progutam vlastitu pljuvačku koja mi bješe zastala u grlu.

Požurujući se, bezglavo sam se udaljavao  sa mjesta dogadjaja i jedino sam u odlasku mogao da čujem momka kako komentariše: - Zajeban neki čičica! U stopu nas prati!!!

    Dugo, veoma dugo me je u povratku do stana pratila i progonila riječ »čičica«, ali sam se  nekako s njome nosio. Uz to, dok sam panično napuštao stijenu, i novi upaljač mi je skliznuo u more. Unaprijed sam se pomirio sa gubitkom. 
Doklepesao sam  do stana, sjeo uz televizor, ali me je uskoro i  sa njegovog ekrana dočekala  jedna od  razgolićenih ... »Danas mi ništa ne polazi za rukom!« - požalih se , te se u nastavku  prepustih užitku čitanja.

I kod čitanja, medjutim,  i takoreći iza svakog pasusa u tekstu, iznova je do mene dopirala riječ »čičica« i od nje nikako nisam mogao da se oslobodim, da je se riješim! Nasrtala je na mene i kao da je htjela i sami život da mi uzme!?

        Orhan Pamuk je za to vrijeme bezuspješno pokušavao da pomiri dvije potpuno suprotstavljene političke struje savremene Turske: ortodoksnu islamsku, i modernu, evropsku!!! Nije se opredjeljivao niti za jednu od njih. Bio je mudar, a vidjelo se  i da on na tome uopšte ne insistira, već da potencira  nešto sasvinm drugo.... Jurio je on za životom, za novim, knjiškim životom, koji je isto tako bio suprotstavljen  ovom drugom, pravom i jedinom  koji nam je svima  dat! A taj pak pravi život, takodje je na kraju ispadao nepravedan i loš, ali i takav kakav je bio, bio je opet samo život! Nije mu se imalo niti šta dodati niti šta oduzeti!
          ....  I sada, kada smo se napokon poslije više od četrdeset dana, Joga i ja našli u planini, umjesto da on  traži svoj omiljeni« Giganteus«, samo se nemilice izležavao na zidiću bespotrebno gubeći vrijeme i   meditirajući...

Pomišljao sam da ga je posao oko sastavljanja vlade  omeo čak i od pohoda na Vilino guvno, ali sam se griješio!
Nije prošlo mnogo vremena  kada se on jednostavno obruši sa zidića i pozva me da čim prije krenemo!

Ne osvrćući se iza sebe i ne provjeravajući je li  štogod zaboravio i je li mu nešto ispalo iz njegove zelene vojničke torbice – krenuo je silovito. Samo je jurnuo lomeći  sve pred sobom.
Slijedio sam ga.

Sav usopljen, već kod prvog uspona na kraju šume, počeo je glasno da šišti i da otpuhuje kao neka stara parostapna mašina i da u govoru neprestano koristi riječi » Je l te!« i »ovaj«.

Poštapajući se sa te dvije riječi i probijajući se kroz novi šumarak, napokon smo se našli na čistini. Na suvu, kamenitu zaravan nad kojom je  titrala  jara popodnevnog sunca. Ogromna planina  je ležala ispred nas, a na njenom se  zapadnom dijelu vidio i lokalitet Vilinog guvna koji je, medjutim, bio još veoma daleko od nas.

Prije njega, čekao nas je novi i još strmiji uspon po golom kamenjaru. Srećom, imali smo nešto malo keksa koji se mrvio u celofanu uslijed prošlog roka upotrebe, a imali smo i nešto voća te i nekoliko gutljaja vode u plastičnoj čuturici!
Kada smo se sasvim zamorili oko sredine uspona, počeo sam da primjećujem kako i sam sve češće koristim riječi »Je l te« i » ovaj«. Jogi je to bilo veoma drago i zbog toga  smo se sve do vrha uspona medjusobno »jeltovali i ovajisali«, a od vrha dalje – naprosto utrčasmo u ravničasto Poljice!!!

Na moje veliko iznenadjenje, u papratištu  koje je raslo uz samu stazu,  ukazaše se prve od Sunčanica. Naišli smo na pravi rudnik »Prstenovki«    - »Macrolepiota procera!« »Macrolepiota lepista!« - oduševljeno je uzvikivao Joga i pitao me je li mi u rancu spremna  tava i ručka koja se od nje drži odvojeno . Za tavu sam vjerovao da mi je u rancu, ali za ručku nisam bio baš pposve siguran. Čak mislim da nisam imao ni jedno ni drugo. 
· Nema veze! – tješio me je  Joga. – Ako treba, može i samo na štapić pa na žar, a moglo bi se i samo  za stručak pa na žar! Da  ih držimo nad vatrom kao izvrnute kišobrane, šta ti na to kažeš, a? – pitao me je.
Sunčanice su zaista imale dugačke stručkove. Bilo nam je potrebno jedino da imamo malo soli i eventualno ulja kojega nismo imali. Kako sam bio pušač, za vatru se nisam plašio, budući je uz mene vazda bio upaljač, ali, na žalost, ne više onaj novi sa plaže ... Njega sam već bio prežalio!

Joga je u tim trenucima bio posve zaboravio na svoj »Giganteus« nakon što  bješe vidio sve one  Sunčanice. Samo me je i dalje pitao jesam li pronašao tavu i naredjivao mi da »podložim« vatru: - Ti podloži vatru, kako sam ti rekao, a ja odoh da još malo procunjam  naokolo... Kad ima »Prstenovki«, mora tu da bude i neka Blagva (Amanita caesarea – Carevka, Kneginja –  Jajača, Kajsijevača... ...) , nabrajao je sve njezine nazive, i, samo što je zakoračio  na livadu  odmah je naišao na jednu od njih. Ugledao sam mu u ruci  narandžastocrveno jaje koje je u stručku bilo prekriveno bijelom ovojnicom. To je bila ta njegova Blagva – najljepša i najukusnija medju svim pupavkama koje su manje-više sve odreda otrovne.
Iza tog  narandžastog jajeta  u bijelom povoju, iza  te Blagve,  Joga je ubrzo naletio i na  njezin potpuno ratsvoreni  primjerak .  Klobuk joj je bio skoro crvene boje, a listići ispod klobuka zlatnožuti, pa čak je i cijeli stručak imao tu zlatnu boju. Samo zadebljanje  pri dnu stručka je bilo bijele boje, ali je i ono bilo jestivo kako mi je saopštio Joga.
· To joj je plodište! – rekao mi je. – Na njegovom se donjem kraju nalaze spore micelijuma od kojega se radjaju nove Blagve, nove lepotice! ... Pa zar ovo, bre, nije prava Božija blagodet, a? – pitao me je diveći se lijepom primjerku Blagve.

Skrenuvši   sa  puteljka u livadu obraslu zarudjelim papratom, još se je jedanput oglasio ushićenim glasom: - Ma, vidi, molim te! Pa ovo je pravi »Agaricus arvensis«. A, vidi! Odmah tu kraj njega je i »Agaricus macrosporus« - Pokrovnjača, Poteznjača – Veliki šampinjon ....
Udaljavao se niz papratište oduševljen,  dok sam ja bezuspješno tragao za ručkom tave. Našao sam je na kraju umotanu u jednoj od svojih starih crnih majica koja je u rancu stajala ko zna otkada. Obradovao sam joj se isto kao i tavi, ali nisam pretjerano likovao. Čekao sam da se vrati Joga da  bih ga iznenadio i tako sebi i nesvjesno priskrbio epitet savjesne i temeljite osobe što ni izbliza nije bio slučaj . U takvim stvarima sam bio pravi šarlatan, i naprosto bih se sebi divio  kada bi mi se takvo što potkralo, pa makar i samo omaškom ... Srećom, ni Joga u tome nije mnogo zaostajao. Vidio sam i sve vrijeme bio zagledan i u njegovu umašćenu zelenu vojničku torbicu koja je , odbačena ,ležala u travi i u kojoj se, osim u bojama naslikane muzičke partiture za »kosmičku« muziku  Njegoševe »!Luče mikrokozme«, skoro ništa drugo nije nalazilo. 
Htio je da  to Njegoševo  djelo  uglazbi i na tome je godinama radio. I inače, sve je Joga pozajmljivao iz »Vaseljene«, kako je volio da kaže ... Na nju se oslanjao, služeći se njome  kao sa kavom priručnom ostavom, besplatno, razumije se! Bio je obradovan  velikim i zaista lijepim primjercima šampinjona, pitajući me sa čudjenjem  kako to da ih ne razlikujem!?
· Pa jesu li  to oni isti što se uzgajaju  i u tunelu...? – pitao sam ga pokušavajući da opravdam svoje neznanje, ali se on ljutnu na mene:

· Ama, šta, bre,  pričaš koješta! Ovo su ti  pravi šumski šampinjoni i oni tunelski im nisu ni do malog prsta! ... Ovo je majčica priroda oblikovala svojom božanskom rukom, i nemoj da mi ih uporedjuješ sa tim galofakom! Nego, vidim ja da  ću  još dugo morati  da te podučavam, a ne znam ni kakav ti je vid.Nemoj slučajno sa time da se poigravaš, jer ako dobro ne raspoznaješ boje – obrao si bostan! Nemaš  nikakvu šansu da postaneš dobar gljivar! ...

· Zbog toga ne moraš nimalo da brineš. Odlično raspoznajem boje. Moglo bi se slobodno reći – živim za njih!!!
On me nije saslušao do kraja. Bio je zauzet traženjem  novih vrsta gljiva, namjeran da me što više impresionira njihovim poznavanjem. Srećom da u nastavku nije naišao niti na jednu novu, ili ako  jeste, da su sve  to bile neke  nejestive, ili malovrijedne, pa čak i neke koje su i  njemu bile nepoznate.

Čekao sam ga da se vrati i ćutke podlagao vatru, sve vrijeme opipavajući pronadjenu ručku  tave. On se ubrzo slavodobitno povrati. U rukama su mu se crvenjele  i bjeljele  Carevke i Macrosporusi, kao i još neke koje ja nisam poznavao. Jedna od njih – lisnata i crvena kao uskršnje jaje, i pihtijasta – drhturila mu je u ruci.

-To ti je  Judino uvce – reče mi. – Može da se jede i sirovo. Onako, sa malo sirća, soli i bibera, pa i ulja, i – ako baš hoćeš -  i sa malo belog luka! A može i uz konjak »Skender-beg« - onaj, bre, albanski, mada ja baš preterano ne volim Šiptare! ...

Htio je još nešto da  kaže na tu temu, ali sam se ja napravio da ga ne slušam i on ubrzo prozre  takvu moju namjeru.

· Sve ovo da staviš u tavu! –oglasi se naredjivačkim tonom. U glasu mu se već osjećao prizvuk premijerske ležernosti ali i kamene odlučnosti, jer, kada premijer jednom kaže to što   hoće ili ima da kaže – onda tu pogovora više nema!
Skrušeno sam prihvatio gljive  iz njegovih ruku spreman da ih odmah kasapim za tavu.

· Ne! – reče mi on. – Ove Sunčanice da si odvojio od stručkova pošto oni nisu za jelo. Tvrdi su i žilavi, a na njihovom se donjem kraju – kao što sam ti kazao – nalazi micelijum ....  Samo od jednog  stručka u idućoj sezoni bi moglo da se rodi  sedamdeset novih Sunčanica...Šteta je, bre, da se toliki rasplod baca u vatru!

Poslušao sam ga ličeći pri tom na šegrta kome je bilo neprijatno što ga se svaki čas upozorava, ali sam nekako izdržavao. On je zaista bio pravi znalac u odnusu na mene. Valjalo mi je stoga ćutati i slušati ga, a on će već smoći snage da uoči tu moju poniznost, da mi oprosti neznanje ...
Nisam želio  da mu pošto-poto podilazim, ali kada neke stavri ne poznaješ red je makar da se o njima  glasno ne izjašnjavaš! I, stvarno, nije prošlo mnogo vremena kada sam se i lično mogao uvjeriti u ispravnost svog razmišljanja, jer je Vekliki Mag Joge istog trena uočio moju skrušenost, moju pomirljivost sa neznanjem ... Primjetivši je, širokogrudno mi je ponudio svoju velikodušnost: - Neka se to sada lagano samo krčka u tavi, a ti samo uživaj i nemoj da mi se  oko koječega preterano  uzbudjuješ! Osećaš li kako već fino miriše na zemlju, na humus – na nešto berićetno!?

· Osjećam! A i ova Blagva kao da ispušta neku žutu boju...?

· Dakle, video si  tu žutu boju? E, baš mi je drago! Poznaješ ti, bogami, dobro boje ... Nego, možda je nju trebalo  odvojeno da ispržimo – da se ne meša sa ovima ostalima, ali nema veze!A da slučajno  nemaš u rancu malo »vegete« ili  neko jaje? Znaš kako bi to lepo selo uz sve ove gljive!?
»Vegetu« sam imao u nekom od zamotuljaka u rancu, ali jaje nisam isto kao što nisam imao   ni luka: ni bijelog, ni crnog!

Kada to ču, Joga demonstrativno  podiže ruke i reče: - Nemoj! Stop! Skidaj tu tavu sa vatre! Idem  začas da pronadjem  divlji lukac. On je i inače zamena za oba: i za beo i za crni!

Ponovo sam ga poslušao bez riječi, a njega je poslužila sreća ko što se i inače kaže da  budale  sreća prati. Naišao je  na taj svoj divlji lukac sa tankovijastim, dugačkim  perima mat zelene boje i sa bijelim, zrnastim zadebljanjem  korijena. 
Kada ga ubacih u tavu, razliježe se od njega miris pravog pravcijatog luka, zapravo kombinovani miris i bijelog i crnog ...

· To je to! – uskliknuo je Joga.
· »To je to!« - pomislio sam i kao da sam zažalio što je on i ovaj put  bio u pravu. A Joga je uvijek bio u pravu!
Sve te gljive skupa sa Carevkom  ništa ne bi vrijedile  bez njegovog divljeg luka... I, tako, valjalo mi se iznova osjećati  poniznim i neznavenim, valjalo mi je učiti i učiti i pomiriti se sa time da ga nikada neću dostići!

On se uopšte nije obazirao na takvo moje duševno stanje. Bio je zagledan u lokalitet Vilinog gumna, i ništa ga drugo u tim trenucima nije interesovalo. Pomišljao sam  da je iza peripetije oko formiranja  buduće« Vlade« spasa odustao od pohoda , ali sam se varao!
Nije prošlo mnogo vremena, i još dok ne pojedosmo sve gljive, Joga  se trže u mislima  i nastavi sa svojim  šah-mat kombinovanim načinom  opserviranja. Nisam mogao da ga pratim. Bijaše zaboravio čak i na svoj »Giganteus«, ali mu je sve ostalo bilo na pameti....  Pred nama  u daljini crnjela se bukova i grabova šuma i nisam smio ni da pomislim  da ga podsjećam na »Giganteus«. Stanište Sunčanica i šampinjona  na koje naidjosmo bilo nam je sasvim dovoljno, a njega je i dalje držalo oduševljenje  i sa dvijema pronadjenim Blagvama... 
Ležao je zavaljen uz vatru, grickao komadiće Judinog uvceta i iz ležećeg mi se položaja glasno obraćao: - Šta kažeš na ovu lepotu? Na ovo bogatstvo...? Ma, kažem ti ja da tu  ima nečeg od uticaja sa Vilinog gumna... Ovoliko obilje  ne stvara se tek tako samo od sebe! I – da znaš!, i naša bi Vlada  sa ovime morala najozbiljnije da se pozabavi: da se sve ove gljive sortiraju i uz dobar marketing – sve na svetsko tržište!!! U izvoz, nego šta! Pa to je, bre,  po meni osnov svake solidne vlade. Je li i ti tako misliš?

· Ma jebo vladu! – odgovorih mu bezvoljno, a onda – da bih koliko-toliko zabašurio izrečeno o »Vladi«,  brzo sam ga upitao  šta da radimo sa ostatkom gljiva koje ne bijasmo ispržili.
· Ništa! Neka stoje! Ja ih dalje ne bih ni brao. Možemo eventualno da svrnemo usput u planinarski dom  i da tamo nešto podelimo stočarima u zamenu za neko dobro meso ili sir! Ali, pazi – reče mi – meni se i dalje ne svidja  ono što si malo čas izjavio o Vladi!?

Otrpio sam njegovu opravdanu primjedbu. Bio je u pravu i sa prijedlogom da se svrati u planinarski dom. Pametan je i lukav bio Veliki Mag Joge, ali su stočari bili kud i kamo pametniji od njega. Njih uopšte nisu zanimale gljive. Priča o vladi bi im bila daleko interesantnija. Ako bi je, medjutim, Joga načeo  pred njima,  sasvim sigurno bi se suočio sa bezbroj naoko trivijalnih ali itekako životnih pitanja koja bi mu oni postavljali, a na koja  bi im on davao potpuno nesuvisle odgovore. Plašila me je takva mogućnost. Morao bih i sam da uskačem i da izigravam njegovog portparola i da ga prekidam u momentima  dok bi se zahuktavao, te  na kraju bio doveden u položaj da i sam  dajem iste takve   nesuvisle odgovore ...
Nisam želio da razočaravam stočare, a još manje da se  zamjeram svom premijeru. Ideja da svratimo u Dom  uopšte mi se nije dopadala. Nešto prezalogajiti, izležavati se u travi na suncu na zalasku – udisati svjež planinski vazduh, a onda, pred noć – istom stazom natrag!

Nisam htio da idem ni na Vilino guvno samo zato da bih vidio onu zakržljalu muniku – onaj tzv. »pancirni bor« - koji je po izbrazdanom golom krečnjaku do u beskraj opružao svoje kvrgasto korijenje ... Joga bi se uz to korijenje do besvijesti izležavao meditirajući. A znao sam  da bi on  radije sve ostalo propustio nego što bi odustao od obilaska Vilinog guvna, svejedno što bi tamo  bespotrebno  gubio  cijele sate. Vrijeme mu nije ništa značilo. U prirodi, u prostoru – bio je kao preporodjen i ličio mi je  na neku veliku pticu koja bi svakog trenutka mogla da poleti. Kao ona australijska Noa – bez perja na trbuhu, ili kao ona dojavljivačica što svojim kriještanjem  lovcima ispred nosa otjerava  lovinu!
I sa samo par zamaha krilima poput ovih ptičurina,  Joga bi bio u stanju da obleti  cijeli Orjenski masiv – sve tamo do  Male i Velike  Jastrebice!!! Masiv, koji nije bio kraći od desetak kilometara vazdušne linije. 

Zavidio sam mu u mislima na toj sposobnosti, ali mi je time ujedno bila i jasnija  njegova uloga »rastjerivača« i progonitelja svih onih »avaksa« i nevidljivih bombardera na našem  suverenom nebu... Mogao je, činilo mi se, sve da ih oduva iz našeg vazdušnog prostora. Da ih jednostavno pomete, pošto mu nije  bila potrebna nikakva poletno-slijetna pista niti ikakva druga logistika, a energiju je ionako preuzimao iz svemira, kada i koliko  mu je ona bila  potrebna . Mogao je čak da se zaputi i na neku od obližnjih galaksija; sa Jogom se nije vrijedilo poigravati kada bi u njemu »proradio« kosmos!  
Imajući sve to na umu  u trenucima kada je trebalo da mu protivrječim, zahvatala me je prava panika.  Morao sam brzo da kombinujem i da logaritamskom preciznošću pronalazim prazna mjesta u njegovoj svemoćnoj mašini u kojoj su greškom izostajali odredjeni mikročipovi! Drugim riječima, morao sam da  izigravam Marka Kraljevića i da se sa samo jednim borim protiv tri srca Muse Kesedžije!!!
Srećom da to nisam morao da činim. Imao je Joga razumijevanje i za takve moje slabosti. Tolerišući ih, davao je s vremena na vrijeme oduška  svojoj širokogrudosti nudeći mi lakonska rješenja za sve svoje i moje dileme i nedoumice. »Ništa se ti ne sekiraj!« – kao da mi je govorio. Od svega se može ziveti i u svemu se može uživati ,ako to samo  ljudi hoće!? Njima su  jednostavno potrebne instrukcije, pa ma kakve da su ... Pristaće oni na svaku od njih, ali uz uslov da su u njenom središtu. Da ih se nešto pita, ili barem da misle da ih se nešto pita!!! Hoće uza sve to i da ih vodi neka čvrsta ruka. Takvi su, bre, šta da im radimo... I, ima tu nečeg, da ti ja kažem! Ima, ima !« – raspredao bi Joga na tu temu i dalje gladeći svoj go trbuh.

Već smo se pomalo i dosadjivali od izležavanja kada me je Joga opet iznenadio. Pozvao me je i rekao: - Slušaj! Ne znam jesam li  ti o tome i ranije govorio, ali evo  hoću sada da ti to kažem: imam ideju da na Vilinom gumnu sagradimo Dom andjela...!!!

Našao sam se po ko zna koji put ponovo u čudu, a on je ubrzano iz torbice izvlačio papire sa srtežima i skicama ... U tim se papirima nalazila kompletna mapa budućeg »Angelarijuma«. Na osjenčenom  kamenitom platou pod onim »pancirnim« borom – obojen u bijelo,  vidio se nacrtani Dom andjela sa  zastakljenim kupolama.  U njegovom podnožju stajale su brižljivo isklesane zemunice u kamenu za isposničke ćelije. Sama gradjevina Doma andjela više mi je ličila na kornet sladoleda  sa najmanje pet kugli na vrhu. Umjesto od sladoleda , te su kupole bile napravljene od neprobojnog stakla  - kako mi on reče -  i sve su bile spojene zajedničkim foajeom i taj je središnji prostor bio namjenjen  Vaseljenskoj pravoslavnoj crkvi...
   Sve kupole su već bile unaprijed podijeljene pojedinim pravoslavnim crkvama, i Joga je opetovano ponavljao kako se na tom projektu već poodavno radi, a projektna dokumentacija, i to samo jedan njezin manji dio, evo ga , tu je pred nama ....

Još je nešto govorio i govorio, ali ga ja više nisam slušao.... Okrenuo sam se najprije na bok, pa onda se izvrnuo na drugu stranu kao da ću malo da odrijemam...

Kriomice ga  posmatrajući, vidio sam  kako se ubrzano krsti i kako nešto mrmlja ispod  svoje prosijede bradice ...
Iza rituala krštenja, Joga je odjednom ponovo bio djelatno nastrojen. Kao u polusnu,ili kao u transu, vidio sam kako se šeće u unutrašnjosti svog budućeg Doma andjela i kako na brzinupriprema večeru ogladnjelim andjelčićima  u Domu andjela gdje se šeće i  na brzinu priprema večeru   andjelčićima, grmeći pri tome goropadnim glasom na prisutne popove  koji su se izležavali na suncu u kamenim zemunicama... Zatim je fotokopirao nekakva molepstvija i jektenija i nanovo uglazbljivao poznati ep vladike Petra Petrovića Njegoša, a onda s lakoćom sve to ostavljao žureći  da što prije stigne  da predsjedava sjednicom ministarskog vijeća! Da na njoj  rješava najsudbonosnija pitanja nacije i države. (Naravno, nacija je uvijek imala prednost! Država je bila po strani ukoliko je to naciji bilo po volji, i obrnuto!)

Dok je sjednica trajala, Joga je sve dileme  rješavao minucioznim  balansiranjem čekajući da se u potpunosti umire i poklope  jezičci na nevidljivoj vagi  i da se u potpunosti usaglase  nikada do kraja usaglašeni stavoi i interesi prisutnih ministara... 
Kao da ga je povremeno zamaralo takvo programatsko vodjenje dnevne politike, no čak i tada niti jedan od ministara mu nije bio ni do malog prsta. Šteta je bila jedino u tome  što nije imao svog dvojnika koji bi ga  makar i samo na trenutak zamijenio i dao mu priliku da se malčice odmori, da dodje do daha ... Da ga ratosilja od bezobzirne i podivljale mafije koja  žari i pali sve oko sebe... Da mu uza sve to skine sa vrata i svu onu svjetsku masoneriju koja je i  bez njegovg  znanja i dopustenja sama povlačila konce na globalnoj mapi interesa... Bog mu je ostajao kao jedino utočište i stoga ga je on  svaki put sa divljenjem  prizivao, a   povremeno čak i upozoravao da dobro gleda šta se ovamo dolje čini ... Pretjeravši unekoliko  sa upozerenjima upućenim Bogu, brzo bi se vraćao  svojoj poniznosti, govoreći: » Pih, pih, pih! Grešna dušo! Bolje, bre, da ovo nisam kazao ...!!!«
Ja mu nisam bio ni od kakve koristi u tim trenucima. Kao budući ministar kulture, malo sam šta mogao da uradim u cijeloj stvari,  jer je kulturno naslijedje bilo takvo kakvo je bilo! Njegova baština tolika kolika  jeste, a  njezino naknadno  uvećanje  se  lako ne postiže, pa ma ko bio ministar kulture!  Baština, ako je i postojala,  bila  je vidljiva   i bez moga posredovanja, a ako je pak nema ili je tek u začetku – put do njenog samoostvarenja je dug i mukotrpan. Tu je  ministar malo  šta mogao da uradi ili da promjeni, a ja sam  bio upravo jedan od takvih!!!
I ne znam šta  je to u meni mogao da vidi moj budući premijer kada mi je bez razmišljanja dodijelio  upravo to ministarstvo!? Moguće je bilo da je prevagnuo moj pesimizam koji je bio  po snazi  obrnuto srazmjeran njegovom optimizmu. Moguće je bilo da se na tački njihovog medjusobnog križanja nalazio  neki nevidljivi  medjuspoj – možda je, dakle, upravo  to prevagnulo  kod njega da mi dodijeli ministarstvo, ili je  pak samo želio da se poigra sa mnom!?

Znajući koliko sam tašt u tim stvarima, nisam odbacivao ni takvu mogućnost. No, da ne bih dalje dužio – svakako sam očekivao da će mi to  i sam saopštiti iza nekog od brojnih sastanaka vlade kada će mi i lično uručiti zahtjev za hitnu ostavku!!!

Onda, kada će mi reći kako sam u potpunosti iznevjerio sva  njegova očekivanja. Ali, ni tada  me neće razriješiti od dužnosti; ostaviće mi neko vrijeme da se presaberem i tek će mi možda na isteku četvorogodišnjeg mandata  lucidno sugerisati da i ne pomišljam  na novu kandidaturu! »Pa, dosta si me, bre, razočaravao! Ne mogu više da te trpim, pa sve da si mi i iz oka ispao! .... Idi, molim te, i skrasi se negde i da te moje oči više ne gledaju!!!«
Tačka našeg budućeg razlaza mogla bi da bude i moja obećana a nikada nenapisana  monografija-biblija o gljivama i beračima  gljiva iz naših krajeva ....  »Trebalo je – rekao bi mi on -  da opišeš  sav ovaj i golim okom vidljivi parazitizam kako samih gljiva, tako, bogami, i naših ljudi, a ne da se tu zevzečiš sa tom svojom  bolećivom neodlučnošću...! Pa, čoveče,  zar ti stvarno misliš da sve ovo oko nas tek tako  samo pada sa neba? I, slušaj me: same gljive tu uopšte  nisu važne! Pa čak ni gljivari, neka ih djavo nosi! Bitno je jedino  g l j i v a r e n j e , jesi li me sad razumeo šta hoću da ti kažem? Da. Jedino gljivarenje. Upamti to! Gljiva će uvek biti, i one će već nekako i same niknuti, a i gljivara će uvek biti  pa ma koliko bili nikakvi i nevaljali, ali  proces  odabira i traženja gljiva – to je ono što je glavno!!!
To je, bre, ono suštastveno o čemu je trebalo da progovoriš u toj svojoj monografiji, bibliji, talmudu, jevandjelju – nazovi je kako god hoćeš!!!  A plasman, uzgoj i sve ostalo – to se tebe uopšte ne tiče! Tvoji su jedino razlozi traženja gljiva, pa makar nikada i niti jednu ne pronašao! Čudna mi čuda  ako mi u u svojoj knjizi   objaviš da ih nisi pronašao! Mnogo važnije od toga je što si ih tražio, pa makoliko  pri tom traćio i svoje i moje vreme! Pusti vreme! Ono je ionako enigma za sve nas!!!« 
Tako bi mi rekao moj budući  premijer, i tu bi se samo nakratko zaustavio, ali ne zbog umora (jer je on bio neumoran!), već zbog zapanjenosti koliko sam u njegovimočima bio nesposoban. Ni nazrijeti – ni naslutiti i ni od nosa dalje ne vidjeći takoreći!

To bi u tom trenutku bila moja kompletna autobiografija!
Poslije takvog slijeda dogadjaja, ni sam se ne bih čudio što me premijer  ne bi želio u svom timu. I sam bih bio spreman da se povučem i  - kako on to reče – negdje skrasim i čekam  starost koja se ionako neće mnogo zabaviti!!!

Umjesto toga,  zakrenuvši ponovo pogled prema Vilinom guvnu, on mi se samo blago nasmiješi. Još blaže me pogleda i reče mi: - E pa, ovo je zaista veličanstveno ... mislim ova priroda! Pa, hoćemo li onda da se angažujemo oko gradnje Doma andjela, a?

Nisam znao šta da mu odgovorim. Nisam bio siguran ni da li je odustao od traženja moje ostavke, a osim toga  bilo je već toliko mnogo gradjevina na svim stranama – toliko mnogo crkava, džamija i drugih bogomolja u kojima  se ništa značajnije nije dešavalo... Dom andjela je svako  bio nešto posve novo i stoga je valjalo podržati njegovu gradnju. Valjalo je  obogatiti  novom formom krajolik predjela i sopstvene duše i tu istu dušu onda udružiti sa andjeoskom  milostivošću iz koje će se na kraju možda nešto i izroditi ...!?
U znak kakvog-takvog slaganja s premijerom, samo sam klimnuo glavom.

     - Eto, jesam li ti rekao da mislimo isto! – dočekao  me je radosno.

     -Da. Slažemo se u svemu! – potvrdio sam.

     - E pa, lepo! Daj onda da začas skoknemo do Vilinog! Da trknemo  i da obidjemu buduću lokaciju, pa ako treba i da zanoćimo gore!

Ništa mu nisam odgovorio. Nije mi se išlo na Vilino guvno, a Joga kao da  mi je čitao misli, odjednom promjeni svoju odluku i  uzviknu: - Ili radije ne! Bolje  da ja sam podjem gore, jer ti ionako sutra moraš na put za Makedoniju – da posetiš brata, ako sam te dobro razumeo? Je l tako beše? – pitao me je, a onda su kroz mene prostrujili trnci od  njegove uvidjavnosti, od dobrote ...

   - Ništa, ništa! Lepo ti sada podji u planinarski dom pa se tamo malo odmori i okrepi usput nekim zrelim šipurkom, a onda se vrati kući da se spremaš za put!!! Sam ću da obidjem lokaciju, a moguće je i da ću prespavati gore. Ne moraš da me čekaš!!!

    Bio sam dirnut do bola njegovom pažnjom, kao da mi je rekao: » Pa, idi, bre! Velim ti ja da tu ima nečeg od one andjeoske ponesenosti, kada već nemam bolju reč za to! ... I, opet ti kažem: tražiti, tražiti i samo tražiti, i -  sve oko sebe nadgledati budnim okom! Tražiti i osluškivati glas prirode, a stvari ko stvari! One će se i same  razotkrivati ukoliko ih dovoljno dugo obasjavamo svojom unutrašnjom svetlošću! Ni u mišju rupu se ne mogu sakriti od nas ako ih stalno držimo u prismotri!!!   Jesi li me sada razumeo?«
U potpunosti sam te razumio – odgovarao sam mu u sebi. Upravo tako – ponavljao sam i kliktao od sreće i zadovoljstva što smo se najzad usaglasili oko nečega, a onda mi je  on i sam predložio da se mnogo ne zamaram oko toga!

       - Ništa da se ne brineš, kada ti kažem! A ako i  imaš kakav problemčić – slobodno mi reci i daj oduška svojoj duši. Pa, majku mu, naši smo, bre, ljudi! A imaš i moju punu podršku na mestu ministra kulture! I bez tebe sam ja znao za tvoje kvalitete! I ne misliš ,valjda, da sam ti tek tako ponudio to ministarsko mesto???
      Kiptio sam od zadovoljstva  što ću moći zadržati  svoje obećano ministarsko mjesto.Moje zadovoljstvo se polako prenosilo i na stvari oko mene : na drveće, lišće, travu ...

     Dolazio je najzad i trenutak kada je trebalo da se rastanemo. Ispružio sam mu ruku na rastanku, ispružio je uzdrhtalu od zadovoljstva, a Joga je oberučke prihvatio.

Zagrlili smo se i poljubili u oba obraza barem tri puta!

Potom je svako krenuo na svoju stranu: ja u pravcu Doma, a Veliki Mag Joge prema Vilinom guvnu.

Herceg-Novi, 1999-2004. Godine.
Herceg-Novi – Djenovići, l999 – 2OO4. god. 
VOLJENA MOJA                                                                             

      Ne sada. Trebalo je to prije. Mnogo, mnogo ranije. Ako ni zbog čeg drugog, onda zbog nje same.

Sada, nažalost, kada su već minule tolike godine bez povratka – povratak voljenoj i ima i nema nekog naročitog smisla...!? Ali, zar se u ljubavi može tražiti smisao kada osim nje ništa drugo nalik joj nije i kada ni ona sama to ne traži? I zar da baš sada  nastupi trenutak u kome se javlja, nju koju sam toliko volio...?

      Moja voljena kao da nije od krvi i mesa i kao da se u eter pretvorila neprestano mi dajući do znanja da se do ljubavi teško i mukotrpno dolazi. Ona, koju vidjam svaki dan,  neprestano me iznenadjuje novim otkrićima i ne desi se  da prodje niti jedan trenutak a da mi se ne javi višeznačnom šutnjom. Kao da me sve vrijeme prati, kao da me islijedjuje. Nije važno gdje se nalazim i gdje me zatiče. Sklona je dvosmislenostima i kao da joj je jedina želja da me vodi na sva ona romantična mjesta  na kojima smo nekada boravili a onda  odlazili bez povratka...

      I, uvijek tako!

      Samo ta romantična mjesta zbog kojih prečesto biva da ostatak smisla bude potpuno zanemaren i ostane besmislen, da iščezne u trenu!

       Takva je ona, ali ja to kasno uvidjam.

        Ne. Ne žalim se zbog toga na nju, jer sam i sam želio sve ono što je i sama željela; bio sam joj odan koliko se najviše moglo, ali mi je ona uvijek izmicala za korak baš onda kada sam je najviše želio i kada mi je bila napotrebnija...

Kao da se iz meni poželjnog, živog bića, pretvarala u neživu  stvar i u nepostojeće. Ona sama htjela je da bude upravo tako, da bude ono što jeste: višeznačni i raznoliki partner sa kojim bi i svako drugi učestvovao u igri koja bi neprestano trajala ....

Nisam joj zamjerao zbog toga.  (Isključivost u ljubavi nikuda ne vodi. Ona samo višestruko šteti!)

Ali, ipak, ipak?

Ganuo me je i naprosto do suza natjerao  trenutak u kome sam  uz nju na pustoj cesti posmatrao  podignut na vjetru suhi bukov list. Taj je list otrgnut iz gomile ostalog lišća u jarku podno Vitorog-planine i u podnožju travnate padine Jadovnika, sam i bespomoćan , iz minute i minutu lebdio u vazduhu neprestano se okrećući u vazdušnoj struji i nikako ne uspijevajući da se dočepa tla pod sobom.

Posmatrajući ga kako se muči i kako ga i prije nego što će dotaći tlo na praznoj cesti  vjetar ponovo diže uvis – dolazilo mi je da se zaplačem zbog njegove bespomoćnosti. Srećom, ona je i onda bila uz mene. Rekla mi je da je ta igra lista sa vjetrom samo dio  sveopšte igre koja bez prestanka traje i u kojoj svi učestvuju...

(Sa najnevinijima se svako poigrava – pomislio sam!)

Ostatak lišća – koliko se sjećam- sabijen na gomilu u dnu jarka, pomjerao bi se s vremena na vrijeme, ali bi se kako-tako  održavao na okupu. Samo je taj jedan osušeni list bez prestanka vapio za  dodirom tla koje mu je svaki put izmicalo.

I da mi se baš u tom dramatičnom času moja voljena nadje u blizini; zastala na korak uz mene sve ne bi li mi icijedila  iskrenost i spremnost u opsjednutosti ka nečemu što je iziskivalo potpunu predanost njenim strogim , ali u isto vrijeme  i posve labilnim  pravilima  željnim brzih i naglih mjena, osmjehivala mi se kao da me želi ohrabriti!

Pitala me je vidim li  ogromno prostranstvo plavetnila iznad  tog lista i uvidjam li uzaludnost njegovog napora,  te jesam li i sam spreman na takvu požrtvovnost ako bih se iz ko zna kojih razloga  našao na njegovom mjestu?

· Na direktna pitanja nikada ne dajem direktne odgovore – odgovorio sam joj.

· Jesi li posve siguran? – insistirala je ona dalje.

· Nastojim da to budem! 

Taj joj se moj odgovor očito nije svidio. Stajala je još neko vrijeme uz mene, a zatim je nestala kao da je nikada nije ni bilo ostavljajući me samog na pustoj cesti ispod Vitorog – planine ...

 I to je – koliko se sjećam -  jedini naš neposredni razgovor više nalik mom sopstvenom monologu nego na razgovor udvoje.

Ostatak predugačkog vremena prošao mi je u potrazi za  njenim nedokučivostima, tajnama i, naročito,  u načinu na koji je ona  baratala s riječima i od njih gradila  potpuno nove i originalne  svijetove koji bi i samostalno bili u stanju da žive ...

No, od nje više ni traga ni glasa. Ako bi mi se kojim slučajem i ukazala, bilo je to više kao u polusnu ili samo   trenutak u kome bih bio suočen sa bezizlaznošću iz koje sam panično pokušavao da izidjem. (Ni u ljubavi ne ide baš sve glatko!Naprotiv!Ona je kazna i preteško breme koje se još teže nosi!)

     Da bih sebi  olakšao stvar, samo bih je tako, ponekad, svečano prizivao pripremajući se  za njezin dolazak, ali ni tada ne gubeći  iz vida njezino upozorenje o nesebičnom predavanju sebe samog željenoj stvari bez ostatka i zadrške... Pristajao bih i na to, no ona mi se više nije ukazivala niti povjeravala. I, evo, i dan danas je čekam i nadam joj se ...

Godine su se u medjuvremenu gomilale ispunjene  golom prolaznošću i samo bi se, tu i tamo,  ponekad, u svijetlim jutrima na obzorju  ukazao poneki tračak nade da će u nastavku sve biti drugačije i bolje!

Do tog boljitka ,da ja znam, nikada nije došlo. Čekanje na njega, izuzev mukotrpnosti, ličilo je na sve drugo  samo ne na boljitak, ali je moja Voljena koja nikada ne bi klonula duhom, i tada na sve to gledala kao  na nešto  što je usud od koga niko i ništa pobjeći ne može...

Jedanput sam se baš pred njom bio nasmrt opio iskvarenim alkoholom (Šta sve ljudi ljudima neće podvaliti!?...). Ležao sam  u grmlju bujne koprive koja mi je žarila lice i čelo, a ja zapomagao od povraćanja misleći da će mi drob puknuti.

I, opet, da baš tada ona bude uz mene???... Brisala mi je bijelom maramicom  znoj sa blijedog lica i držala mi glavu u svom krilu... Lijevo i desno od nas nazirali su se vitki vrhovi dviju džamija koje su jedna drugoj nalikovale kao jaje jajetu.

     - U životu postoji mjesto za samo jednu ljubav – rekao sam joj  pijan.

     - Znam! – odgovorila mi je.

     - Ne ni za dvije niti za više njih, već za  samo jednu! – ponavljao sam u pijanom stanju.

     - Naravno! – odgovarala je hladnokrvno.

Iza toga, opet samo crvenilo lica, znojenje i povraćanje uz potpuni zaborav  na netom bačeni udžbenik iz teorije književnosti u potoku ispod brda Lauš!

Sudbina svake od pojedinih knjiga – na ovaj ili na onaj način – uvijek je predodredjena na njezin nestanak. Kao da je i sam njen nastanak povezan sa pijanstvom ili, u najboljem slučaju, sa putanjom nekog zalutalog metka!

-----   Moja Voljena je samo šutjela. Slušala me je pažljivo kako nabrajam gluposti, ali ni riječ nije progovarala. Ponovo je bila  za nekoliko kopalja iznad mojih mogućnosti i moje nedorečenosti bivajući i dalje za mene nedostižna.

· Znoji mi se čelo i voda mi se sliva u oči !

· Obrisaću ti čelo! – kazala je.

· Mnogo sam se napio večeras  z b o g    t e b e ! –priznadoh joj.

· Znam! – rekla mi je.

· Ali to ću ja uraditi, da znaš! Ne zvao se ja ako to neću  učiniti!  – nastavlajo sam tvrdoglavo.

· Prvi put mi nije ništa odgovorila. Kao da je znala da ja to neću moći uraditi – kao da je znala da će mi cijeli život proteći i ostati na tom  pijanom obećanju!

O, koliko samo sada žalim što sam je iznevjerio. Protraćiti život a ne ispuniti jednom dato obećanje – postoji li išta goreg od toga?

A ona ( i onda jednako kao i danas) samo ćuti. Tom me svojom ćutnjom po ko zna koji put  opominje da se ne zalijećem i da se klonim  loših misli jer da su misli  isto što i duša u čovjeku: od njih sve počinje i sa njima se sve završava!

   »... Strpljiva budi, dušo,  u samoći  i stalna u kolebanju strasti« ... – Napisala mi je u jednoj svojoj posveti koju sam ja naknadno, u gnjevu srdžbe u paramparčad pocijepao....

    Eto kako sam i koliko uzvraćao u ljubavi prema Nedostižnoj.

Strpljiv bio nijesam, a kolebao sam se i više nego je to trebalo!

Sada, kada se na vidiku sve manje ukazuju oni tračci nade da će biti sve drugačije i bolje – sada mi više ni gorko kajanje ne pomaže!

Ali ni sada   ne odustajem od svog zadatog obećanja u koprivnjaku koje ću nastojati da ispunim dok me bude bilo, a vratiću se kad li tad i onom usamljenom, zakovitlanom u vazduhu listu podno Vitorog-planine i nad travnatom padinom Jadovnika na opustjeloj cesti ...

Taj mi je list  naročito priljegao za srce i on mi je još jedna u nizu opomena  do kojih mi je stalo da ih ispoštujem!

Ništa više od ovoga ne mogu da kažem niti da obećam. Obećanja u ljubavi ionako ništa ne vrijede bez valjanih djela – djela, vidljiva i svima jasna i prepoznatljiva.

Takvo djelo sa moje strane još nije uslijedilo. Možda će se jednog dana i desiti da ugleda svijetlost dana, jer u meni još postoji nada u kojoj  ništa nije nemoguće.

Ako ni u šta drugo, uzdam se  upravo u snažni dah onog vjetra koji je suludo kovitlao  lišće na putu koje se već odavno pretvorilo u humus iz kojega  rastu nove trave i novi, mladi bukvici što se ruje  potkraj svake zlatne jeseni.

Moja zlatna jesen samo što nije minula!? ...

Do slijedeće jeseni, daće Bog , i sam ću kupiti suho staro lišće i od njega praviti podlogu za neki novi humus...

Moja Voljena se u potpunosti sa mnom slaže, i, svjesna je, kako kaže, da je njezino mjesto u mojoj ljubavi mjesto na oštrici  izmedju nje i literature.

Neka onda tako i ostane – kaže mi  podržavajući moje hirove, ali za svaki slučaj dodaje  još i ovo:    » ...   Radi robe šta god hoćeš, ali nećeš dokle hoćeš!!!« ...

   Moja Voljena  i ona koju volim daleko su jedna od druge kao zemlja  od  neba!!!

   Obije ih podjednako cijenim i poštuijem!

Djenovići, u avgustu 2ol2. godine.                                    

.

